
 诇讗 讘诪讗讛. 讜讛讻讬 拽讗诪专 讗讬谉 讘讛谉 讗讞讚 讜诪讗讛 砖诇 讛讬转专 讗诇讗 诪讗讛 砖诇 讛讬转专 诇讘讚 讛讗讬住讜专 诪讜转专: 讜讛讗 诪讚专讬砖讗. 砖讗转讛 讛讜诇讱 讘讜 讻诇 砖注讛 诇讛讞诪讬专 讘诪讬谉 讜诪讬谞讜 讗驻''讛 讘讟讬诇 讘诪讗讛 讻讬 诇讬讻讗 谞讜转谉 讟注诐 诪讻诇诇 讚住讬驻讗 讘诪讬谉 讜砖讗讬谞讜 诪讬谞讜 讘砖砖讬诐 砖讛专讬 讝讛 讞讬诇讜拽 砖讘讬谞讬讛诐 砖讝讛 讗讬谞讜 爪专讬讱 诪讗讛 讜讗讞讚 讻砖讗讬谞讜 谞讜转谉 讟注诐 讜讝讛 爪专讬讱: 讚拽转谞讬 专讬砖讗 砖讗讜专 砖诇 讞讟讬诐 讻讜'. 讚讛讬讬谞讜 诪讬谉 讜诪讬谞讜: 讬砖 讘讜 讻讚讬 诇讞诪抓. 讚讛讬讬谞讜 谞讜转谉 讟注诐 诇注讜诇诐 讗住讜专: 讗讬谉 讘讜 讗讞讚 讜诪讗讛. 讗驻讬诇讜 讗讬谉 讘讜 讻讚讬 诇讞诪抓 讗住讜专 讜讛讬讬谞讜 诇讛讞诪讬专 讚讛讗 讘诪讬谉 讜砖讗讬谞讜 诪讬谞讜 讗诪专讜 讻讬 诇讬讻讗 讟注诪讗 诇讗 讘注讬 拽''讗 讜讛讻讗 讘注讬谞谉 拽''讗 讗诇诪讗 讘讛讗 讚拽讗 讞诪讬专 诪讬谞讛 讗讬 讗讬讻讗 拽''讗 砖专讬 讜拽讗 住诇拽讗 讚注转讱 讘拽''讗 讘讛讚讬 讗讬住讜专讗 拽讗诪专 讗诇诪讗 讘诪讗讛 讘讟讬诇: 专讬砖讗 讜住讬驻讗 讘诪讗讛. 讘转诪讬讛: 诇讗 专讬砖讗 讘诪讗讛 讜讞讚. 诇讘讚 诪讗讬住讜专讗: 讜住讬驻讗 讘诪讗讛. 诇讘讚 诪讗讬住讜专讗: 讜驻专讻讬谞谉 讗讬 专讬砖讗 讘诪讗讛 讜讞讚 讚讛讬转专 拽讗诪专 讗诪讗讬 拽转谞讬 讬砖 讘讜 讻讚讬 诇讞诪抓 讗注''驻 砖讬砖 诪讗讛 讜讗讞讚 讗住讜专 讜讻讬 讗讬讻讗 讚讬讛讬讘 讟注诪讗 讻讜诇讬 讛讗讬: 讗讬砖转讬拽. 专讘 讚讬诪讬: 讗诪专 诇讬讛. 讗讘讬讬: 讚诇诪讗 砖讗谞讬 砖讗讜专 砖讞讬诪讜爪讜 拽砖讛. 讜讬砖 砖拽砖讛 诪讞讘讬专讜: 诇讗 讻诇 讛砖讬注讜专讬诐 砖讜讬诐. 诇讬转谉 讟注诐: 专讘讬注讬转. 砖诇 爪讬专 讟诪讗 讗讜住专 住讗转讬诐 砖诇 爪讬专 讟讛讜专 讗讜 砖诇 讚讘专 讗讞专 讜住讗转讬诐 讛讜讜 诪讗转谉 专讘讬注讬讜转 谞讻讬 转诪谞讬 拽讘 讗专讘注讛 诇讜讙讬谉 讜诇讜讙 讚' 专讘讬注讬讜转 砖砖 注砖专讛 诇拽讘 讜住讗讛 砖砖转 拽讘讬谉 诇砖诇砖讛 拽讘讬谉 诪''讞 专讘讬注讬讜转 讜讻谉 讗专讘注讛 讝讬诪谞讬谉: 讘专讗砖讬 诇驻转讜转. 讬专拽 砖诇 诇驻转 讜诇讬 谞专讗讛 砖专讗砖 讛诇驻转 诪转讜拽 诪讝谞讘讜 讜讟注诐 讛讘砖专 谞讬讻专 讘讝谞讘讜转 讛诇驻转 讘砖讬注讜专 诪讜注讟 讗讘诇 讘专讗砖讬 诇驻转讜转 讗讬谞讜 谞讬讻专 讗诇讗 讘砖讬注讜专 讙诪讜专: 诪转谞讬转讬谉. 讚拽转谞讬 讙讬讚 讗祝 注''驻 砖诪讻讬专讜 讗讜住专 讗转 讛转讘砖讬诇 诪驻谞讬 讟注诪讜 讚诇讗 讻讬 讛讗讬 转谞讗: 讗讬谉 讘讙讬讚讬诐 讘谞讜转谉 讟注诐. 讜诪砖诇讬讻讜 讜讛砖讗专 诪讜转专: 讜诇讬讛 诇讗 住讘讬专讗 诇讬讛. 诇专讘讬 讗诪讬 诇讗讻砖讜专讬谞讛讜 讜诪讬讛讜 讻讬讜谉 讚诪砖诪讬讛 讚专讘讬 讬讛讜砖注 讘谉 诇讜讬 砖专讬 诇讬讛 诇讗 诪讞讬 讘讬讚讬讬讛讜: 讜讛讬诇讻转讗 讗讬谉 讘讙讬讚讬诐 讘谞讜转谉 讟注诐. 讜讘讬谉 谞转讘砖诇 讜讘讬谉 谞诪诇讞 讜讘讬谉 谞爪诇讛 诪砖诇讬讻讜 讜诪讜转专 讜讚讜拽讗 讘讜 讗讘诇 砖诪谞讜 讬砖 讘讜 讘谞''讟 讜讗诐 诇讗 谞讟诇 砖诪谞讜 讗讜住专: 讜诇讬讘讟讜诇 讘专讜讘讗. 讻讬 讗讬谉 诪讻讬专讜: 

 诇讗 讘诪讗讛. 驻讬' 讘拽讜谞讟专住 讜讛讻讬 拽讗诪专 讗讬谉 讘讛谉 诇讛注诇讜转 讘拽''讗 砖诇 讛讬转专 讗诇讗 诪讗讛 砖诇 讛讬转专 诇讘讚 讛讗讬住讜专 诪讜转专 讜驻专讬讱 讜讛讗 诪讚专讬砖讗 诪讬谉 讘诪讬谞讜 砖讗转讛 讛讜诇讱 讘讜 讻诇 砖注讛 诇讛讞诪讬专 讗驻''讛 讘讟讬诇 讘诪讗讛 讻讬 诇讬讻讗 谞讜转谉 讟注诐 讚拽转谞讬 讗讬谉 讘讛谉 诇讛注诇讜转 讻讜' 讘讬谉 讗讬谉 讘讜 讻讚讬 诇讛讞诪讬抓 讗住讜专 讜住''讚 诪讗讛 讜讗讞讚 讘讛讚讬 讗讬住讜专 拽讗诪专 讗诇诪讗 讘诪讗讛 讘讟讬诇 诪讻诇诇 讚住讬驻讗 讘砖砖讬诐 讚讞讬诇讜拽 讝讛 讘讬谞讬讛诐 讚讝讛 讗讬谞讜 爪专讬讱 拽''讗 讻砖讗讬谉 谞讜转谉 讟注诐 讜讝讛 爪专讬讱 讜讝讛 讛驻讬专讜砖 讚讞讜拽 诪讗讚 讚诪讗讬 住''讚 讚诪住讚专 讛砖''住 砖讬讛讗 诇砖讜谉 讛诪砖谞讛 诪砖讜谞讛 住讬驻讗 诪专讬砖讗 讚讻讬讜谉 砖驻讬专砖 拽''讗 讚住讬驻讗 讛讬讬谞讜 诪讗讛 讜讗讞讚 砖诇 讛讬转专 诇诪讛 诇讗 讬讛讬讛 诪讗讛 讜讗讞讚 讚专讬砖讗 讚诪讬谉 讘诪讬谞讜 诪讗讛 讜讗讞讚 砖诇 讛讬转专 讻诪讜 砖诪转专抓 诇讘住讜祝 讜诇讗 讛讬讛 诇讜 诇讟注讜转 讘讻讱. 讜注讜讚 讚驻专讬讱 讘诪讗讛 讜讗讞讚 讗诪讗讬 诇讗 讘讟讬诇 诪讬 讚讞拽讜 诇讛爪专讬讱 诪讗讛 讜讗讞讚 砖诇 讛讬转专 讜谞专讗讛 讚诪砖讜诐 讛讗讬 驻讬专讻讗 讚讞拽讜 讘拽讜谞讟专住 诇驻专砖 讘拽''讗 砖诇 讛讬转专 诪讚驻专讬讱 注诇讬讛 讻讬讜谉 讚诪讜拽诪转 讘拽''讗 砖诇 讛讬转专 讗诪讗讬 诇讗 讘讟讬诇 讜谞专讗讛 诇驻专砖 诇讗 讘诪讗讛 讻诇讜诪专 诪讗讛 注诐 讛讗讬住讜专 讜讛诪拽砖讛 住诇拽讗 讚注转讬讛 讚诪讗讛 讘诇讗 讗讬住讜专 拽讗诪专 诇讻讱 驻专讬讱 诪讚专讬砖讗 讘拽''讗 讜讗讬谉 诇讛注诇讜转 讘拽''讗 讗住讜专 讛讬讬谞讜 讘诪讗讛 砖诇 讛讬转专 讜讞讚 砖诇 讗讬住讜专 讻诪讜 讘讻诇 讚讜讻转讬谉 讚转专讜诪讛 注讜诇讛 讘拽''讗 讛讬讬谞讜 注诐 讛讗讬住讜专 讻讚讚专砖讬谞谉 诪诪谞讜 砖谞驻诇 讘转讜讻讜 讛专讬 讛讜讗 诪拽讚砖讜 讛讜讬 住讬驻讗 讘砖砖讬诐 讚讗讬 讘拽''讗 诪讗讬 讞讜诪专讗 讘诪讬谉 讘诪讬谞讜 诪诪讬谉 讘砖讗讬谞讜 诪讬谞讜 讚转专讜讬讬讛讜 讘拽''讗 砖诇 讛讬转专 讘讟诇讬 讘驻讞讜转 诇讗 讘讟诇讬 讜诪砖谞讬 讚专讬砖讗 讘注讬' 拽''讗 注诐 讛讗讬住讜专 讜住讬驻讗 诪讗讛 注诐 讛讗讬住讜专 讜讗讬谉 讘讜 诇讛注诇讜转 讘拽''讗 讚专讬砖讗 讜住讬驻讗 讛讜讬 驻讬专讜砖讜 拽''讗 注诐 讛讗讬住讜专 讜讛讗 讚驻专讬讱 讜讻讬 讬砖 讘讜 诇讛讞诪讬抓 讘拽''讗 讗诪讗讬 诇讗 讘讟诇讬 诪讬诇转讗 讘讗驻讬 谞驻砖讛 讛讬讗 讜诇讗讜 讗诪讗讬 讚诪砖谞讬 拽讗讬 讜诪砖讜诐 讚讞诪讜抓 讗讬谉 讘讜 谞转讬谞转 讟注诐 讙诪讜专 讻砖讗专 谞转讬谞转 讟注诐 拽砖讬讗 诇讬讛 讗诪讗讬 诇讗 讘讟讬诇 讘拽''讗 讚诇讗 讛讜讬 讗诇讗 讻诪讜 讛注诪讚讛 讚讞诇讘 讘注诇诪讗 讚转谞谉 讘驻专拽 讻诇 讛讘砖专 (诇拽诪谉 讚祝 拽讟讝.) 讛诪注诪讬讚 讘注讜专 讛拽讘讛 讗诐 讬砖 讘讛 讘谞讜转谉 讟注诐 讗住讜专讛 诪砖诪注 讛讗 诇讬讻讗 谞讜转谉 讟注诐 砖专讬 讗注''驻 砖讛注诪讬讚 讛讞诇讘 诪砖讜诐 讚讛注诪讚讛 诇讗 讞砖讬讘讗 讟注诪讗 讜讛讜讗 讛讚讬谉 讞讬诪讜抓 讜诪砖谞讬 砖讗讜专 砖讗谞讬 讚讞诪讜爪讜 拽砖讛: 讜讛讗诪专 专讘讬 讬讛讜讚讛 诪讬谉 讘诪讬谞讜 诇讗 讘讟讬诇. 讛拽砖讛 专''转 诇讬砖谞讬 讛讗 讚讬讚讬讛 讛讗 讚专讘讬讛 诪砖诪讬讛 讚专讘谉 讙诪诇讬讗诇 讻讚诪砖谞讬 讘驻' 讛转注专讜讘讜转 (讝讘讞讬诐 注讟.) 讜讬''诇 讚讛讻讗 讗讬转 诇讬讛 砖讬谞讜讬讗 讗讞专讬转讬 讜讗''转 讜讛诇讗 住转诐 爪讬专 讬砖 讘讜 诪讬诐 讻讚讗诪专讬谞谉 讘讛诇讜拽讞 讘讛诪讛 (讘讻讜专讜转 讻讘.) 讛诇讜拽讞 爪讬专 诪注诐 讛讗专抓 诪砖讬拽讜 讘诪讬诐 讜讛讜讗 讟讛讜专 讜讗''讻 讗诪专转 住诇拽 讗转 诪讬谞讜 讻诪讬 砖讗讬谞讜 讜砖讗讬谉 诪讬谞讜 专讘讛 注诇讬讜 讜诪讘讟诇讜 讜讬''诇 讚讛讻讗 诪讬讬专讬 讘爪讬专 砖讗讬谉 讘讜 诪讬诐 讚拽转谞讬 专讬砖讗 讚讙 讟诪讗 砖讻讘砖讜 注诐 讚讙 讟讛讜专 讻诇 讙专讘 砖讛讜讗 诪讞讝讬拽 住讗转讬诐 讗诐 讬砖 讘讜 诪砖拽诇 注砖专讛 讝讜讝讬诐 讘讬讛讜讚讛 砖讛讜讗 讞诪砖 讝讜讝讬诐 讘讙诇讬诇 讚讙 讟诪讗 爪讬专讜 讗住讜专 驻讬' 讚讙 讟诪讗 爪讬专讜 讗住讜专 讜讘讙专讘 注爪诪讜 砖诇 讚讙讬诐 讗讬谉 谞讜转谉 诪讬诐 驻谉 讬转拽诇拽诇讜 讛讚讙讬诐 讗讬 谞诪讬 讬''诇 诪讚拽讗诪专 砖讬注讜专讜 拽专讜讘 诇诪讗转讬诐 讗诇诪讗 讻诇 讛诪讗转讬诐 诪讘讟诇讬诐 讛专讘讬注讬转 讚讗讬 诇讗 讘讟诇讬 诇讬讛 讗诇讗 讛诪讬诐 诇讞讜讚讬讬讛讜 讗''讻 诇讗. 讛讜讜 拽专讜讘 诇诪讗转讬诐: 砖讗谞讬 爪讬专 讚讝讬注讛 讘注诇诪讗 讛讜讗. 驻讬' 诇讗 讗住讜专 讗诇讗 诪讚专讘谞谉 讜诪讬讛讜 爪讬专 砖专爪讬诐 讗住讜专 讚讗讜专讬讬转讗 讚转谞讬讗 讘讛注讜专 讜讛专讜讟讘 (诇拽诪谉 拽讻.) 讛讟诪讗讬诐 诇讗住讜专 爪讬专谉 讜专讜讟讘谉 讜拽讬驻讛 砖诇讛谉 讜讚专砖讗 讙诪讜专讛 讛讬讗 讚讛讗 拽讗诪专 讛转诐 讜爪专讬讻讬 讚讗讬 讻转讘 砖专爪讬诐 讻讜' 讜讘驻''拽 讚讘讻讜专讜转 (讚祝 讜:) 讚驻专讬讱 讟注诪讗 讚讻转讘 专讞诪谞讗 讙诪诇 讙诪诇 讜诇专''砖 讗转 讛讙诪诇 讛讗 诇讗讜 讛讻讬 讛讜讛 讗诪讬谞讗 讞诇讘 讘讛诪讛 讟诪讗讛 砖专讬 讜讛转谞讬讗 讛讟诪讗讬诐 诇讗住讜专 爪讬专谉 讜专讜讟讘谉 讻讜' 讗注''讙 讚讘转讜专转 讻讛谞讬诐 讚专讬砖 谞诪讬 讙讘讬 讚讙讬诐 砖拽抓 诇讗住讜专 爪讬专谉 讜专讜讟讘谉 讜拽讬驻讛 砖诇讛谉 讗住诪讻转讗 讘注诇诪讗 讛讬讗 讜讛讗 讚驻专讬讱 驻专拽 讻诇 讛讘砖专 (诇拽诪谉 讚祝 拽讬讘:) 诇专讘 讚讗住专 讘砖专 砖讞讜讟讛 讚讗讬诪诇讞 注诐 讘砖专 讟专驻讛 诪讛讟诪讗讬诐 诇讗住讜专 爪讬专谉 讜驻专讬讱 诇讬讛 诪讚讙 讟讛讜专 砖诪诇讞讜 注诐 讚讙 讟诪讗 诪讜转专 驻专讬讱 砖驻讬专 诪讚讙 讗讘砖专 讚讛讗 诇讻诇 讛驻讞讜转 爪讬专讜 讗住讜专 诪讚专讘谞谉 讗诇讗 砖''诪 讚讛讗 讚砖专讬 讛讻讗 讘砖诪诇讞谉 讝讛 注诐 讝讛 诪砖讜诐 讚诇讗 讘诇注 讛讜讗 讜拽爪转 转讬诪讛 讻讬讜谉 讚爪专讬讱 拽专讗 讘砖专抓 讜讘讘讛诪讛 讟诪讗讛 谞诪讬 讚专讬砖 诇讬讛 讘转''讻 诪讚讻转讬讘 讟诪讗讬诐 讛诐 诇讻诐 讜讚讙讬诐 讚诇讬讻讗 拽专讗 诇讗 讗住讬专 诪讚讗讜专讬讬转讗 讛讬讻讬 诪讬讬转讬 专讘讗 讛转诐 专讗讬讛 诪讛讟诪讗讬诐 诇讗住讜专 爪讬专 砖诇 讟专驻讛: 讘专讗砖讬 诇驻转讜转. 驻讬' 讘拽讜谞讟专住 讬专拽 砖诇 诇驻转 讜讗讬谉 诪砖诪注 讻谉 讘住谞讛讚专讬谉 讘驻专拽 讻''讙 (讚祝 讬讟:) 讚拽讗诪专 砖谞注砖讛 讘砖专讜 讻专讗砖讬 诇驻转讜转 诪砖诪注 砖讛谉 讛砖专砖讬谉 砖讘拽专拽注 讜讻谉 讘砖讘转 (讚祝 拽讬讞:) 讗诪专讬谞谉 诪讻讘讚讜 讘专讗砖讬 砖讜诪讬谉 讜讚讙讬诐 讙讚讜诇讬诐: 讜讛诇讻转讗 讗讬谉 讘讙讬讚讬谉 讘谞''讟. 诇诪讗讬 讚拽讬讬诪讗 诇谉 讗讬谉 讘讙讬讚讬谉 讘谞讜转谉 讟注诐 讙讬讚 讛谞砖讛 讗住讜专 讘讛谞讗讛 讚讛讻讬 诪驻专砖 驻专拽 讻诇 砖注讛 (驻住讞讬诐 讚祝 讻讘.) 讚驻专讬讱 诇专讘讬 讗讘讛讜 讚讗诪专 讻诇 诪拽讜诐 砖谞讗诪专 诇讗 转讗讻诇讜 讻讜' 诪砖诪注 谞诪讬 讗讬住讜专 讛谞讗讛 讜驻专讬讱 讜讛专讬 讙讬讚 讻讜' 讜诪砖谞讬 讻砖讛讜转专讛 谞讘诇讛 讛讬讗 讜讙讬讚讛 讛讜转专讛 讜诪住讬拽 讚诇诪讗谉 讚讗诪专 讗讬谉 讘讙讬讚讬谉 讘谞讜转谉 讟注诐 讛''谞 讚讗住讜专 讜讗讬谉 诇转诪讜讛 注诇 诪讛 砖诪讜讻专讬谉 谞讬拽讜专 讘砖专 诇注讜讘讚讬 讻讜讻讘讬诐 讗注''驻 砖诪注讜专讘 讘讜 讙讬讚 讚注讜讘讚 讻讜讻讘讬诐 讗讬谞讜 谞讜转谉 诪注讜转 讗诇讗 注诇 讚讘专 砖讬砖 讘讜 讟注诐 讜诇讗 注诇 讛讙讬讚 讜诪讬讛讜 讬专讱 砖诇讬诪讛 讗住讜专 诇砖诇讜讞 诇注讜讘讚 讻讜讻讘讬诐 诇驻讬 砖诪转讻讘讚 讘讜 讟驻讬 讻砖讛讜讗 砖诇诐 讜诪转谞讬转讬谉 (诇注讬诇 讚祝 爪讙:) 讚砖讜诇讞 讗讚诐 讬专讱 诇注讜讘讚 讻讜讻讘讬诐 讻讜' 诪讜拽讬 诇讛 讛转诐 讚诇讗 讻专''砖 讚讗诪专 讗讬谉 讘讙讬讚讬谉 讘谞讜转谉 讟注诐 讜讙讬讚 讛谞砖讛 讗住讜专 讘讛谞讗讛: 讜讛诇讻转讗 讗讬谉 讘讙讬讚讬谉 讘谞讜转谉 讟注诐. 驻讬' 讛拽讜谞讟专住 讚讜讜拽讗 讘讜 讗讘诇 砖诪谞讜 讬砖 讘讜 谞讜转谉 讟注诐 讜讗讬 诇讗 谞讬讟诇 砖诪谞讜 讗住讜专 讜诇注讬诇 (讚祝 爪讝. 讚''讛 砖讗谞讬) 驻讬专砖转讬 讘砖诐 讛专讘 专''诪 讚诇讗 讛讞诪讬专讜 讘砖讜诪谉 讬讜转专 诪讘讙讬讚 讙讘讬 砖讗谞讬 讞诇讘 讚诪驻注驻注: 

专讘讬谞讜 讙专砖讜诐

专讬砖讗 讜住讬驻讗 讘诪讗讛 讻诇讜诪专 专讬砖讗 讚诇讗讬住讜专 讜诇讛讞诪讬专 讜住讬驻讗 讚诇讛讬转专 讜诇讛拽诇 转专讜讬讬讛讜 讘诪讗讛 专讬砖讗 讘诪讗讛 讜讞讚 讻诇讜诪专 讘诪讗讛 讜讞讚 讚讛讬转专 讜讞讚 讚讗讬住讜专 讚讗注"讙 讚诪讗讛 讜讞讚 讚讛讬转专 诇讗 讘讟诇 讛讗讬住讜专:



住讬驻讗 讘诪讗讛 讘讟诇 讻诇讜诪专 (讚讘讻诇讜诐)讗)讗讜诇讬 爪"诇 讚讗祝 讚讗讬谉 讘讛讬转专 专拽 诪讗讛 讘诇讘讚 讗注驻"讻 讘讟诇. 讚讗讬住讜专 诪讗讛 讗注驻"讻 讘讟诇. 专' 讬讛讜讚讛 讗诪专 专讘讬注讬转 讘住讗转讬诐 住讗讛 砖砖 拽讘讬谉 拽讘 讚' 诇讜讙讬谉 诇讜讙 讜' 讘讬爪讬诐 讗诇讜 讛谉 讚' 专讘讬注讬讜转 砖讘专讘讬注讬转 讘讬爪讛 讜诪讞爪讛 住讱 讛讻诇 讘住讗讛 诪讗讛 专讘讬注讬讜转 驻讞讜转 讚' 讜讻谉 讘住讗讛 讛讗讞专转 讛专讬 诪讗转讬诐 专讘讬注讬讜转 讞住专 讞':



讻讘砖专 讘专讗砖讬 诇驻转讜转 讻诇讜诪专 诇讗 讘注诇讬 诇驻转讜转 讻诇讜诪专 讚讘注诇讬谉 讗驻讬' 讘砖砖讬诐 诇讗 讘讟诇. 讜注讻砖讬讜 诇讗 诪砖注专讬谞谉 讘注诇讬谉 讗诇讗 讘诇驻转:



讛讛讜讗 讚讗转讗 诇拽诪讬讛 讚专' 讞谞讬谞讗 讻诇讜诪专 讘讙讬讚 砖谞转讘砖诇 讘讬专讱. 讻讬 讗转讜 诇拽诪讬讛 讚专' 讗诪讬 讻诇讜诪专 讙讬讚 砖谞转讘砖诇 讘讛 讙讬讚 讛谞砖讛. 讚诪讜专讬 诇讛讜 诪砖诪讬讛 讚专' 讬讛讜砖注 诇讛转讬专讗 讻诇讜诪专 讚拽住讘专 讗讬谉 讘讙讬讚讬谉 讘谞讜转谉 讟注诐:



(讜讗诪专 诇讬 讘讟诇) [讜诇讘讟讜诇] 讻诇讜诪专 讗诪专转 讘讝诪谉 砖讗讬谉 诪讻讬专讜 讻讜诇谉 讗住讜专讬谉 讜讛专讜讟讘 讘谞讜转谉 讟注诐 讚讗诐 讬砖 砖砖讬诐 讛专讜讟讘 诪讜转专 讜诇讬讘讟诇 谞诪讬 讙讬讚 讘砖砖讬诐 讜讬讛讬讜 讻讜诇谉 讙讬讚讬谉 诪讜转专讬谉 讗注"讙 砖讗讬谉 诪讻讬专讜. 讘专讬讛 砖讗谞讬 讻诇讜诪专 讚讘专 讛讞砖讜讘 讘驻"注. 讛谞讬讞讗 诇诪"讚 讻诇 砖讚专讻讜 诇讬诪谞讜转 砖谞讬谞讜 讻诇讜诪专 讚诇讗 讘讟诇 砖诐 讗讬住讜专讬谉 讘谞驻诇 讘讛讬转讬专' 讜谞转注专讘讜 讻讬讜谉 砖讗讬谉 诪讻讬专讜 诇驻讬讻讱 讻讜诇谉 讗住讜专讬谉. 讗诇讗 诇诪"讚 讗转 砖讚专讻讜 诇讬诪谞讜转 砖谞讬谞讜 讚讘专 讛讞砖讜讘 讻讙讜谉 讘讬爪讛 讟诪讗讛 讜讻讙讜谉 专诪讜谞讬诐 讜转驻讜讞讬谉 讗诐 谞讟诪讗讜 讟讜诪讗转 讗讜讻诇讬谉 讜谞转注专讘讜 注诐 讟讛讜专讬谉 诇讗 讘讟诇讬 讜讻讜诇谉 讗住讜专讬谉 讗讘诇 讞转讬讻讛 砖诇 谞讘诇讛 讚讗讬谉 讚专讻讛 诇讬诪谞讜转 讘讟诇讛 诪讗讬 讗讬讻讗 诇诪讬诪专:





专诪讘"谉

砖讗谞讬 爪讬专 讚讝讬注讗 讘注诇诪讗 讛讜讗. 驻讬' 诪讚专讘谞谉 讛讜讗 讚讗住讜专. 讜讗讬讻讗 讚拽"诇 讛讗 转谞讬讗 讘住驻专讬 讛讟诪讗讬诐 诇讗住讜专 爪讬专谉 讜专讜讟讘谉 讜拽讬驻讛 砖诇讛谉 讜讗讬转讗 讘驻' 讻诇 讛讘砖专 讜讻"转 讚讗住诪讻转讗 讚专讘谞谉 讛讬讗 讛讗 讗诪专讬' 讘驻"拽 讚讘讻讜专讜转 讛讗 诇讗讜 讛讻讬 讛讜"讗 讞诇讘 讘讛诪讛 讟诪讗' 砖专讬 讜诪讗讬 砖谞讗 诪讛讗 讚转谞讬讗 讛讟诪讗讬诐 诇讗住讜专 爪讬专谉 讜专讜讟讘谉 讜讻讜' 讜讛转诐 讜讚讗讬 爪讬专谉 驻专讬讱 讚讚诪讬 诇讞诇讘 讜诇讗 驻专讬讱 专讜讟讘谉 讚讛讜讗 砖讜诪谞讗 讗讜 讞诇讗 讚拽专讬砖.
讜讬"诇 爪讬专 砖专爪讬诐 讜讘砖专 讗住讜专 诪谉 讛转讜专讛 讗讘诇 讚讚讙讬诐 讝讬注讛 讘注诇诪讗 讛讬讗 讜诪讚专讘谞谉 讛讜讗 讚讙讝专讜 注诇讬讜 诪砖讜诐 砖诇 砖专爪讬诐.
讜拽"诇 讚讛讗 转谞讬讗 讘住驻专讗 讙讘讬 讚讙讬诐 砖拽抓 讛诐 诇讗住讜专 讗转 爪讬专谉 讜专讜讟讘谉 讜讛拽讬驻讛.





专砖讘"讗

砖讗谞讬 爪讬专 讚讝讬注讗 讘注诇诪讗 讛讜讗. 讻诇讜诪专 讜诪讚专讘谞谉 讛讜讗 讚讗住讜专, 讜讘砖诇 讚讘专讬讛诐 诇讗 讗诪专 专' 讬讛讜讚讛 讘诪讬谉 讘诪讬谞讜 讚诇讗 讘讟讬诇, 讜讛讻讬 谞诪讬 讘注"讝 (诪, 讗) 讻讚讗诪专讬谞谉 讛转诐 讗诪专 专讘 讬讛讜讚讛 诪砖诪讬讛 讚注讜诇讗 诪讞诇讜拽转 诇讟讘诇 讘爪讬专讜, 讗讘诇 讘讙讜驻谉 讚讘专讬 讛讻诇 讗住讜专 注讚 砖讬讛讗 专讗砖 讜砖讚专讛 谞讬讻专 诇讻诇 讗讞讚 讜讗讞讚, 讗诇诪讗 爪讬专谉 讚专讘谞谉, 讜诇驻讬讻讱 驻住拽讜 诇讛拽诇. 讜讛讗 讚转谞讬讗 讘住驻专讗 讛讟诪讗讬谉 诇专讘讜转 爪讬专谉 讜专讜讟讘谉 讜讛拽讬驻讛 砖诇讛谉, 讜讗讬转讗 谞诪讬 诇拽诪谉 (讞讜诇讬谉 拽讻, 讗) 讛讛讬讗 讘爪讬专 砖专爪讬诐 讜讘砖专 拽讗诪专 讚诪谉 讛转讜专讛 [讗住讜专], 讗讘诇 讘砖诇 讚讙讬诐 讝讬注讗 讘注诇诪讗 讛讬讗 讜诪讚专讘谞谉 讙讝讬专讛 [诪砖讜诐] 砖诇 砖专爪讬诐, 讜讛讗 讚讚专砖讬谞谉 讘转讜专转 讻讛谞讬诐 (驻' 砖诪讬谞讬 驻"讙) 注诇 爪讬专 讚讙讬诐 讛讟诪讗讬诐 诇讗住讜专 爪讬专谉, 转讬专爪讜 讘转讜住' 讚讛讗 讚诪专讘讬 爪讬专谉 讗住诪讻转讗 讛讬讗, 讜注讬拽专 拽专讗 诇讗 讗转讗 讗诇讗 诇专讜讟讘谉 讜拽讬驻讛 砖诇讛谉.



讜诇讬讘讟讬诇 讘专讜讘讗. 讻诇讜诪专 讻讬讜谉 讚讬讘砖 讘讬讘砖 讛讜讗 讚讝讛 讘驻谞讬 注爪诪讜 讜讝讛 讘驻谞讬 注爪诪讜 注讜诪讚, 讜讗驻讬诇讜 诪讚专讘谞谉 讘讟诇 讘专讜讘讗, 讜讗讬 诪砖讜诐 专讜讟讘, 讛讗 转谞谉 (诇注讬诇 讞讜诇讬谉 爪讜, 讘) 讜讛专讜讟讘 讘谞讜转谉 讟注诐 讜讻讘专 谞转讘讟诇 讘专讜讘 讛讬转专, 讜诪砖谞讬 讘专讬讛 砖讗谞讬. 讜讗讬 拽砖讬讗 诇讱 讛讗 讚转谞谉 讘讝讘讞讬诐 (注, 讘) 讻诇 讛讝讘讞讬诐 砖谞转注专讘 讘讛谉 砖讜专 讛谞住拽诇 讜讻讜' 讗驻讬诇讜 讗讞转 讘专讬讘讜讗 讬诪讜转讜, 讜驻专讬讱 讘讙诪专讗 (砖诐 注讘, 讘) 讜诇讘讟讬诇 讘专讜讘讗, 讜诪砖谞讬 (砖诐 注讙, 讗) 讘注诇讬 讞讬讬诐 诇讗 讘讟讬诇讬, 讗诪讗讬 诇讗 诪砖谞讬 诇讬讛 讻讬 讛讻讗 讘专讬讛 砖讗谞讬, 讬砖 诇讜诪专 砖讗讬谉 拽专讜讬 讘专讬讛 讗诇讗 讚讘专 砖讗讬住讜专讜 诪转讞讬诇讛 讘专讬讬转讜, 讻讙讜谉 讙讬讚, 讗讘诇 爪驻讜专 讟讛讜专讛 讘诪讬转转讛 诇讗, 讜讻讚讗诪专讬谞谉 诇拽诪谉 (讞讜诇讬谉 拽讘, 讘) 讗讻诇 爪驻讜专 讟讛讜专讛 讘讞讬讬讛 讘讻诇 砖讛讜讗, 诪砖讜诐 讗讘专 诪谉 讛讞讬, 讘诪讬转转讛 注讚 砖讬讛讗 讘讛 讻讝讬转 讟诪讗讛 讘讬谉 讘讞讬讬讛 讘讬谉 讘诪讬转转讛 讘讻诇 砖讛讜讗, 讚讘专讬讛 讘讻诇 砖讛讜讗 讻讗讜讻诇 谞诪诇讛 砖讞讬讬讘, 讜讗讬 拽"诇 讗诐 讻谉 讞诇讘 砖谞讗住专 诪转讞诇转 讘专讬讬转讜 讬讛讗 讞讬讬讘 讘讻诇 砖讛讜讗. 转讬专抓 专"讬 讝"诇 讚讻诇 砖讬讞诇拽 讜砖诪讜 注诇讬讜 讻讙讜谉 讞诇讘 讚讻砖讛讜讗 砖诇诐 谞拽专讗 讞诇讘 讜讞转讬讻讛 拽讟谞讛 诪诪谞讜 讙"讻 谞拽专讗 讞诇讘 讗讬谉 讝讛 拽专讜讬 讘专讬讛, 讗讘诇 讚讘专 砖讗讘讚 砖诪讜 讻砖谞讞诇拽 讝讛讜 谞拽专讗 讘专讬讛 讻讙讜谉 爪驻讜专 讟诪讗讛 讘注讜讚谞讜 砖诇诐 谞拽专讗 爪驻讜专, 讜讗诐 谞讞转讱 讗讬谞讜 拽专讜讬 讗诇讗 讞转讬讻讛 砖诇 注讜祝 讟诪讗, 讜讻谉 讙讬讚 讻砖谞讞诇拽 谞拽专讗 讞转讬讻转 讙讬讚, 讜讻谉 讗讬谉 拽专讜讬 讘专讬讛 讗诇讗 讘专讬讬转讗 谞砖诪讛 讻讙讜谉 爪驻讜专 讗讜 讙讬讚 砖讛讬讛 [讘讛谉] 讞讬讜转 讘注讜讚 讛讘讛诪讛 讞讬讛, 讗讘诇 讘专讬讛 砖讗讬谉 诇讛 谞砖诪讛 诇讗 诪讬拽专讬 讘专讬讛, 讻讚讙专住讬谞谉 讘诪讻讜转 (讬讙, 讗) 讻诪讛 讬讗讻诇 诪谉 讛讟讘诇 讜讬讛讗 讞讬讬讘 专"砖 讗讜诪专 讻诇 砖讛讜讗 讜讞讻诪讬诐 讗讜诪专讬诐 讻讝讬转, 讜讗诪专 诇讛谉 专' 砖诪注讜谉 讗讬 讗转诐 诪讜讚讬诐 讘讗讜讻诇 谞讘讬诇讛 讻诇 砖讛讜讗 [砖讛讜讗] 讞讬讬讘, 讗诪专讜 诇讜 诪驻谞讬 砖讛讬讗 讻讘专讬讬转讛, 讗诪专 诇讛谉 讗祝 讞讟讛 讗讞转 讻讘专讬讬转讛, 讜专讘谞谉 讘专讬讬转 谞砖诪讛 讞砖讬讘讗, 讜讗讬 诇讗讜 讚讞讟讛 诇讗讜 讘专讬讬转讗 谞砖诪讛 讛讬讗 讛讜讬讗 诪讬拽专讬讗 讘专讬讛, 讚讗祝 讛讬讗 讻砖谞讞诇拽讛 讗讬谉 砖诪讛 注诇讬讛, 诪转讞诇讛 诪讬拽专讬讗 讞讟讛 讜注讻砖讬讜 拽诪讞, 谞诪爪讗 砖讗讬谉 拽专讜讬 讘专讬讛 讗诇讗 讘专讬讬转 谞砖诪讛 讜讗住讜专 注诇讬讛 诪转讞诇转 讘专讬讬转讜 讜砖讬讞诇拽 讜讗讬谉 砖诪讜 注诇讬讜 讜讝讜 讛讬讗 讘专讬讛 砖讗讬谉 诇讛 讘讟诇讛 诇注讜诇诐 讜讗驻讬诇讜 讘讗诇祝, 讜诪讬讛讜 讚讜拽讗 讘注讜讚谞讜 砖诇诐 讛讜讗 讚讗讬谞讜 讘讟诇 讜讗驻讬诇讜 诪转, 讗讘诇 讗诐 谞转专住拽 讗讜 砖谞讞转讱 诪诪谞讜 拽爪转讜 转讜 诇讗 诪讬拽专讬 讘专讬讛 讜讘讟诇讛 讛讬讗 讘住' 讻砖讗专 讛讗讬住讜专讬谉, 讜讻诇 砖讻谉 讘讝诪谉 砖诪讻讬专讬谉, 砖讗讬谉 (讟注诪讗) [讟注诪谉] 谞拽专讗 讘专讬讛 讜讻讚讗诪专讬谞谉 讘诪转谞讬' (诇注讬诇 讞讜诇讬谉 爪讜, 讘) 讘讝诪谉 砖诪讻讬专讜 讘谞讜转谉 讟注诐 讜讻砖讛讜讗 诪专讜住拽 谞诪讬 讗诪专讬谞谉 讘诪住讻转 诪讻讜转 (讟讝, 讘) 专讬住拽 讟' 谞诪诇讬诐 讜讗讞转 讞讬讛 讜讛砖诇讬诐 诇讻讝讬转 诇讜拽讛 砖砖, 讜讞讬 讚拽转谞讬 讛转诐 讛讬讬谞讜 砖诇诐 讜讗驻讬诇讜 诪转, 讜讻讚讗诪专讬谞谉 诇拽诪谉 (讞讜诇讬谉 拽讘, 讘) 讗讻诇 爪驻讜专 讟诪讗讛 讘讬谉 讘讞讬讬讛 讘讬谉 讘诪讬转转讛 讘讻诇 砖讛讜讗, 讜讗诪专讬谞谉 谞诪讬 讘诪住讻转 诪注讬诇讛 (讟讝, 讘) 诇讜拽讛 注诇 讗讻讬诇转 砖讗专 砖专爪讬诐 砖讗讬谞谉 诪讜讘讚诇讬诐 讘讻讝讬转 讘砖讗讬谞谉 砖诇诪讬诐, 讗诇诪讗 讗讬谞讜 拽专讜讬 讘专讬讬讛 讗诇讗 砖诇诪讛, (讜讘住驻专 讛注讟讜专) 讜讛讗 讚转谞讗 (讗讛诇讜转 驻"讗) 讛讗讬讘专讬诐 讗讬谉 诇讛诐 砖讬注讜专 讗祝 注诇 驻讬 砖讗讬谉 讘讛诐 讻讝讬转 讻诪讜 砖讬砖 讘讛诐 讻讝讬转 诇注谞讬谉 讟讜诪讗讛 拽讗诪专, 讗讘诇 讗讻讬诇转诐 讘讻讝讬转 讻讚讗讬转讗 讘讬专讜砖诇诪讬 (谞讝讬专 驻"讜, 讛"讗) 讜讛专讬 讗讬讘专讬 讘讛诪讛 讟讛讜专讛 诪讟诪讗讬谉 讻诇 砖讛谉 讜讗讻讬诇转谉 讘讻讝讬转, 讜讘驻讬专讜砖讬 讛专诪讘"谉 讝"诇 讜诪讬讛讜 讘谞讞转讱 诪诪谞讜 讗讘专 讘注讬讗 讜诇讗 讗驻砖讬讟讗 讘诪住' 谞讝讬专 (谞讗, 讘) 讙讘讬 诪诇拽讜转 讜讛讜讗 讛讚讬谉 诇讗讬住讜专. 讜诪讻诇 诪拽讜诐 讘专讬讛 讚诇讗 讘讟诇讛 讚专讘谞谉 讛讬讗 讜诇拽讜诇讗, 讜讗讬谉 爪专讬讱 诇讜诪专 诪专讜住拽 讜谞讞转讱 诪诪谞讜 讗讘专 砖谞砖诪转讜 转诇讜讬讛 讘讜 砖讘讜讚讗讬 讘讟诇, 讜谞诪爪讗 讘转砖讜讘转 诇专讘讬谞讜 讛讙讚讜诇 专' 讬爪讞拽 讝"诇 讗诐 谞诪爪讗 讻诇 讛专诪砖讬诐 讘拽讚专讛 讘讬谉 砖谞驻诇 讘讞诪讬谉 讘讬谉 砖谞驻诇 讘爪讜谞谉, 讗诐 谞驻住拽 诪讗讜转讜 砖专抓 砖讬注讜专讜 讘住' 讻砖讗专 讗讬住讜专讬诐 砖讘转讜专讛, 讜谞砖讗诇 讙讗讜谉 讝"诇 讘注讻讘专 砖谞驻诇 诇砖诪谉 砖诇 讘讬讛讻"谞, 讜讗诪专 讗讬谉 讛砖专抓 谞诪讜讞 讘砖诪谉 诪砖注专讬谞谉 诇讬讛 讘住' (讻砖诪谉 讚诪讜转专) [讘砖诪谉 专讜转讞 讜诪讜转专] 讘讗讻讬诇讛 讜讗讬谉 爪"诇 诇讛讚诇拽讛, 讜讗讬 爪讜谞谉 讛讜讗 诪注讘讬专讜 讘诪住谞谞转 讜砖专讬 讜讗驻讬诇讜 讘讗讻讬诇讛, 讜诇讗 讘注讬讗 住', 讜诇讙讘讬 谞专讜转 砖诇 讘讬转 讛讻谞住转 讗诐 讛讬讗 诪注谞讬谉 砖讗住讜专 讗住讜专 讘讛讚诇拽讛 诪砖讜诐 砖谞讗诪专 (诪诇讗讻讬 讗, 讞) 讛拽专讬讘讛讜 谞讗 诇驻讞转讱, 注讚 讻讗谉.





专讬讟讘"讗

诇讗 讘诪讗讛 驻讬专砖"讬 讝"诇 讜讛"拽 讗讬谉 讘讛诐 拽"讗 砖诇 讛讬转专 讗诇讗 拽' 砖诇 讛讬转专 诪诇讘讚 讛讗讬住讜专 诪讜转专 讜驻专讻讬谞谉 讜讛讗 诪讚专讬砖讗 讘拽' 住讬驻讗 讘住' 驻讬' 讜讛讗 诪讚专讬砖讗 砖讗转讛 讛讜诇讱 诇讛讞诪讬专 转诪讬讚 诪驻谞讬 砖讛讜讗 诪讬谉 讘诪讬谞讜 讜讗驻"讛 讘讟讬诇 讘诪讗讛 讻讬 诇讬讻讗 谞"讟 诪讻诇诇 讚住讬驻讗 讚讛讜讛 诪讬谉 讘砖讗"诪 砖讛讜讗 诇讛拽诇 讘住' 讚拽转谞讬 专讬砖讗 诪讬谉 讘诪讬谞讜 讗讜 讗讞讚 讜诪讗转讬诐 讘注专诇讛 讜讻诇讗讬 讛讻专诐 诇讛讞诪讬 讜讻讜' 注讚 讗讬谉 讘讜 诇讛注诇讜转 讘讗讞讚 讜诪讗讛 讘讬谉 砖讬砖 讘讜 讻讚讬 诇讞诪抓 讜讘讬谉 讗讬谉 讘讜 讻讚讬 诇讞诪抓 讗住讜专 驻讬' 讜讗讬谉 讘讜 讻讚讬 诇讛讞诪讬抓 讛讬讬谞讜 砖讗讬谉 讘讜 谞"讟 讜拽转谞讬 讚讻讬 讗讬谉 讘讜 诇讛注诇讜转 讘诪讗' 讗住讜专 讗诇诪' 讘诪讗讛 诪讬讛转 诪讜转专.



专讬砖讗 讘诪讗讛 讜住讬驻讗 讘诪讗讛: 驻讬' 讘转诪讬讛 讻诇讜诪专 诪讛 讬砖 讘讬谉 专讬砖讗 砖讛讜讗 诇讛讞诪讬专 诇住讬驻讗 砖讛讜讗 诇讛拽诇 讜拽"诇 诪讛讬讻' 诪砖诪讟 讚专讬砖讗 讘诪讗讛 讗讚专讘讗 诪砖诪注 讘讛讚讬讗 讚讗讞讚 讜诪讗讛 讘注讬谞谉 讻讚拽转谞讬 讗讬谉 讘讜 诇讛注诇讜转 讘讗 讜诪讗讛 讗住讜专 讜专砖"讬 讝"诇 谞砖诪专 诪讝讛 讜驻讬' 讚拽住"讚 讚拽"讗 讚转谞谉 讘专讬砖讗 讛讬讬谞讜 讘讛讚讬 讗讬住讜专' 讚讛"诇 拽' 讚讛转讬专讗. 讜诪驻专拽讬' 专讬砖讗 讘拽"讗 讜住讬驻讗 讘拽' 驻讬' 专讬砖讗 拽"讗 讚讛转讬专讗 讜住讬驻讗 讘拽' 讚讛转讬专讗 讜讛拽砖讜 讘转讜' 讚讛讗 拽"讗 讚转专讜诪讛 讘住驻专讬 讗住诪讬讻讬谞谉 诇讬讛 讗拽专讗 讚讻转讬讘 诪讻诇 讞诇讘讜 讗转 诪拽讚砖讜 讚讘专 讛诪拽讚砖讜 讻砖讞讝专 注诇讬讜 转专讬诪讜 诪诪谞讜 讜讘转专讜诪转 诪注砖专 诪讬砖转注讬 拽专讗 讛讛讜讗 讗' 诪诪讗讛 诪注砖专 诪谉 讛诪注砖专. 讜讛讛讜讗 诪讬谉 讘诪讬谞讜 讗诇诪讗 讘拽' 讚讛讬转专讗 住讙讬' 诇讻讱 驻讬' 讚讻讬 驻专讻讬' 讛注讬诇 讚住讬驻讗 讘拽' 讘注讬 诇讜诪专 讘拽' 讘讬谉 讛讬转专 讜讗讬住讜专. 讜讻谉 诇讻诇 讗讬住讜专讬谉 砖讘转讜专讛. 讜讗讘讬 拽住"讚 讚讘注讬 诇讜诪专 讘拽' 讚讛讬转专讗 讚讛"诇 拽"讗 讘讛讚讬 讗讬住讜专 讜驻专讬讱 诪专讬砖讗 讚讻讬讜谉 讚专讬砖讗 讘拽"讗 讚讗讬住讜专讬' 讚讛讜讬 拽' 讚讛转讬专讗 住讬驻讗 诇讗讜 讘拽' 讚讛讬转专讗 讜驻专拽讬' 专讬砖讗 讘拽"讗 讘讛讚讬 讗讬住讜专讗 讜住讬驻讗 讘拽' 讘讛讚讬 讗讬住讜专' 讚讛"诇 爪"讟 讚讛转讬专讗 讜讬砖 住驻专讬诐 讚诇讗 讙专住讬' 讘驻专讜拽讗 讘转专讗 诇讗 专讬砖讗 讘拽"讗 讜讻讜' 讜讛"讙 讗讬谉 专讬砖讗 讘拽"讗 讜诇讙专住讗 讝讜 讬砖 诇驻专砖 讚诪注讬拽专讗 砖驻讬专 讬讚注讬谞谉 讚讻讬 驻专拽讬' 住讬驻讗 讘诪讗讛 讛讬讬谞讜 讘拽' 讘讛讚讬 讗讬住讜专讗 讜专讬砖讗 讘拽"讗 讛讬讬谞讜 讘讛讚讬 讗讬住讜专讗 讗诇讗 讚讛讜讬 转诪讬' 诇谉 讛讗讬讱 讗驻砖专 砖诇讗 讛讬转讛 讛拽讜诇讗 讘讬谞讬讛诐 讗诇讗 讛诪讬注讜讟 讛讝讛 讜讻讬 诪驻谞讬 讝讛 讛讗讞讚 砖谞讬谞讜 砖讝讛 诇讛拽诇 讜讝讛 诇讛讞诪讬专: 讜驻专拽讬' 讚讗讛"谞 讜诪住转讬讬谉 诇驻诇讜讙讬 讘讬谞讬讬讛讜 讚专讬砖讗 讘拽"讗 讘讛讚讬 讗讬住讜专讗 讜住讬驻讗 讘拽' 讘讛讚讬 讗讬住讜专讗 诇讘专讜专讬 诪讬诇转讗 谞拽讟 专讬砖讗 讘拽"讗 讜住讬驻讗 讘拽'.



讜驻专讻讬谞谉 讜讻' 讬砖 讘讜 讻讚讬 诇讞诪抓 讘拽"讗 讗诪讗讬 诇讗 讘讟讬诇.  驻讬专砖 专砖"讬 讝"诇 讗专讬砖讗 驻专讻讬谞谉 讗诪讗讬 拽转谞讬 讬砖 讘讜 讻讚讬 诇讞诪抓 讗注"驻 砖讬砖 讘讜 拽"讗 讗住讜专 诪讬 讗讬讻讗 讚讬讛讬讘 讟注诪讬讛 讻讜诇讬 讛讗讬 讜讘驻讬专讜砖讜 砖诇 专讘讬谞讜 讝"诇 谞专讗讛 砖谞住转诇拽讛 拽讜砖讬讗 讝讜 砖讛拽砖讜 讛讗讬讱 住"讚 讚诇讛讜讬 讘讬讛 讟注诪讗 讜诇讘讟诇 讚讛讗 讛诇讻讛 专讜讜讞转 讛讬讗 讘讻诇 诪拽讜诐 讚讟注诪讗 诇讗 讘讟讬诇 讜讝讜 讜讚讗讬 拽讜砖讬讗 讙讚讜诇讛 诇讻讱 驻讬' 专讘讬谞讜 讝"诇 讚驻专讻讬谞谉 讗专讬砖讗 讚讻讬讜谉 讚诪讬谉 讘诪讬谞讜 讛讜讗 讚诇讗 诪讬谞讻专 讟注诪讜 讜注诇 讛专讜讘 讗驻讬 讘砖讗"诪 诇讬讻讗 讚讬讛讬讘 讟注诪讗 讻讜诇讬 讛讗讬 讗讬谉 诇谞讜 诇讛讞诪讬专 讻讱 讻砖讛讜讗 诪讬谉 讘诪讬谞讜 讻谞"诇 讜讘转讜住驻讜转 转讬专爪讜 讚拽住"讚 讚讞讬诪讜抓 诇讗 讞砖讬讘 谞"讟 诪讬讚讬 讚讛讜' 讗讛注诪讚' 讞诇讘 讚驻' 讻诇 讛讘砖专 讚诇讗 讞砖讬讘 谞"讟 讜诪讜专讬 讛专讘 讝"诇 转讬专抓 讚拽住"讚 讚砖讗谞讬 砖讗讜专 砖讗讬谉 讛诪讜注讟 诪讞诪抓 讗转 讛专讜讘 讻"讻 砖讬砖 讘讜 拽"讗 诪驻谞讬 砖诪转驻砖讟 讛砖讗讜专 讘讻讜诇讜 讗诇讗 诪驻谞讬 砖注讜砖讛 讙专讬讚讗 砖讻诇 讗' 讜讗' 诪讞诪抓 讗转 讛住诪讜讱 诇讛 讜讛讛讬转专 注爪诪讜 讜讞讜讝专 讜诪讞诪抓 诇砖讗专 讞诇拽讬讜. 讚讛讗 讞讝讬谞讗 讚讘注诇诪讗 诇讬讻讗 讚讬讛讬讘 讟注诪讗 讘拽"讗 讜驻专拽讬' 讚讬诇诪讗 砖讗谞讬 砖讗讜专 砖讞诪讜爪讜 拽砖讛 讜讗驻砖专 砖讟注诪讜 诪转驻砖讟 讘讻诇 讛注讬住讛:



砖讛专讬 讛爪讬专 砖讬注专讜 拽专讜讘 诇诪讗转讬诐 驻讬' 诇专讘讬 讬讛讜讚讛 讚讗诪专 讘住讗转讬讬诐 讻讬 讘住讗转讬讬诐 讬砖 讬"讘 拽讘讬谉 讜讘讻诇 拽讘 讚' 诇讜讙讬谉 讜讘讻诇 诇讜讙 讗专讘注 专讘讬注讬转 讚讛"诇 讟"讝 专讘讬注讬转 诇讻诇 拽讘 讚讛"诇 拽爪"讘 专讘讬注讬转.



砖讗谞讬 爪讬专 讚讝讬注讛 讘注诇诪讗 讛讜讗. 驻讬' 砖讗讬谉 讗讬住讜专讜 讗诇讗 诪讚讘专讬讛诐 讜讛"谞 诪砖诪注 讘驻' 讗讬谉 诪注诪讬讚讬谉 讚诪驻诇讙讬谞谉 诇诪讟讘诇 讘讙讜驻谉 诇诪讟讘诇 讘爪讬专谉 讙讘讬 拽专讘讬 讚讙讬诐 讜讻讚驻专讬砖谞讗 讛转诐 讘住"讚 讜讗注"讙 讚讘转"讻 讚专砖讬谞谉 讛讟诪讗讬谉 诇讗住讜专 爪讬专谉 讜专讜讟讘谉. 讗住诪讻转讗 讘注诇诪讗 讛讜讗. 诪砖讗"讻 讘爪讬专讬谉 砖诇 砖专爪讬诐 讜谞讘讬诇讜转 砖讛讜' 诪谉 讛转讜专讛 讻讚诪讜讻讞 讘讘讻讜专讜转 讜讻讚讻转讘谞讜 诇注讬诇 讜讬砖 专讜爪讬诐 诇诇诪讜讚 诪讻讗谉 砖诇讗 讗诪专 专"讬 诪讬谉 讘诪砖讛讜 讗诇讗 讘讗讬住讜专谉 砖诇 转讜专讛. 讜谞专讗讛 讚砖讗谞讬 讛讻讗 砖讛讗讬住讜专 讘注爪诪讜 讛讜讗 讙专讜注 砖讛讜讗 讝讬注讛 讘注诇诪讗 讜讻砖诐 砖讛转讬专讜 讘诪讬讗 讚讘讬注讬 诇驻讬 砖讛讜讗 讜诇讗 讻诇讜诐 讜讛讻讬 讚讬讬拽 诇讬砖谞讗 讘讙诪专讗 讜讻砖诐 砖讛拽讬诇 讘讜 专讘讬 讬讜住讬 谞讚讜谞讜 讘砖砖讛 注砖专 讜讗注"驻 砖讻诇 讗讬住讜专讬谉 砖诇 讚讘专讬讛诐 讘住' 讜讻谉 注讬拽专:



讻讘砖专 讘专讗砖讬 诇驻转讜转 驻讬专砖"讬 讝"诇 砖专讗砖 讛诇驻转 诪转讜拽 诪讝谞讘讜 讜讟注诐 讛讘砖专 讗讬谞讜 谞讬讻专 讗诇讗 讘砖讬注讜专 讙讚讜诇 诪砖讗"讻 讘讝谞讘讜转 讛诇驻转讜转 砖讟注诐 讛讘砖专 谞讬讻专 讘讛诐 讘砖讬注讜专 诪讜注讟 讜讬砖 砖驻讬' 讘讚专讱 讗讞专转 诪驻专砖"讬 讝"诇 讜讛讜讗 注讬拽专 讜谞专讗讛 砖讛砖讬注讜专 讛讝讛 讛讜讗 住' 砖讻讘专 驻住拽 专"谞 诇注讬诇 讙讬讚 讛谞砖讛 讘住' 讜诇讗 诪砖诪注 讚驻诇讬讙 注诇 诪转谞讬转讬谉: 讜讛讗 讚讗诪专 诇注讬诇 讻诇 讗讬住讜专讬谉 砖讘转讜专讛 专讜讗讬谉 讗讜转讜 讻讗讬诇讜 讛讗讬住讜专 讘爪诇 讗讜 拽驻诇讟 砖谞"讟 讙讚讜诇 讬讜转专 诪讘砖专 讘专讗砖讜 诇驻转讜转 讬"诇 讚拽住讘专 讚砖讗谞讬 讙讬讚 讛谞砖讛 砖讟注诪讜 诪讜注讟 讜讗驻讬诇讜 诇诪"讚 讬砖 讘讙讬讚讬谉 讘谞"讟 讗讘诇 砖讗专 讗讬住讜专讬诐 讘注讬 讟驻讬 讜驻诇讬讙 讗驻住拽讗 讚专讘讗 讚诇注讬诇 讜诇砖讗专 讗诪讜专讗讬 讚讗诪专讬 讻诇 讗讬住讜专讬谉 砖讘转讜专讛 讘住' 讜诇讬转 讛诇讻转讗 讻专"讬 讗诇讗 讻专讘 讜砖讗专讗 讗诪讜专讗讬. 讜诪讬讛讜 讘讬"谞 讜讗讬住讜专 注"讗 讜讻谉 讘讟讘诇 讜讻诇 讚讘专 砖讬砖 诇讜 诪转讬专讬谉 拽讬讬"诇 讚讻讜诇谉 讘诪讬谞谉 讘诪砖讛讜 讜砖诇讗 讘诪讬谞谉 讘谞"讟. 讜讛讛讜讗 讚讞诪讬专讗 讚讞讬讟讬 讜讞诪讬专讗 讚砖注专讬 砖讘驻' 讛砖讜讻专 诪讬讬专讬 砖讛讜讗 砖诇 讟讘诇 讜讻讚讘专讬专谞讗 讘讚讜讻转讬' 诇讚注转 讛讙讗讜谞讬诐 讝"诇 砖讛讜讗 讛注讬拽专 讜讗讬谉 讛诇讻讛 讻专"讬 讚讗诪专 讻诇 讗讬住讜专讬谉 砖讘转讜专讛 讘诪砖讛讜: 讚专"讬 讬讞讬讚讗讛 讛讜讗 讜讻讜诇讛 砖诪注转谉 驻诇讬讙讬 注诇讬讛 讜讝讛 讘专讜专: 讜讗讬谉 诇驻拽驻拽 注诇 讛专讗讬' 砖讛讘讬讗 专"转 讝"诇 砖讻讜诇谉 转砖讜讘转谉 讘爪讬讚谉: 诪讛讚讜专讗 拽诪讗:



诪转谞讬转讬谉 讙讬讚 讛谞砖讛 砖谞转讘砖诇 注诐 讛讙讬讚讬谉 讘讝诪谉 砖诪讻讬专讜 讘谞"讟: 驻讬' 诪住诇拽讜 讜讛砖讗专 讘谞"讟 讚拽住讘专 讬砖 讘讙讬讚讬谉 讘谞"讟 讜讗诐 讗讬谞讜 诪讻讬专讜 讻讜诇谉 讗住讜专讜转 讜讛专讜讟讘 讘谞"讟 驻讬' 讚讗注"讙 讚讘专讬' 讘讟讬诇 讻讚讗讬转讗 讘讙诪专讗 讟注诐 砖诇讜 讘讟诇 讘住' 讜讻谉 诇讻诇 讛讚讘专讬诐 讛讗讜住专讬谉 讘讻"砖 讟注诪讗 讚讬讚讬讛 讘谞"讟 讗驻讬诇讜 讛诐 注爪诪谉 讗诐 谞转驻爪注讜 讗讜 谞讞转讻讜 注讚 砖讘讟诇讜 讞砖讬讘转谉 讗讬谉 讗讜住专讬谉 讗诇讗 讘砖讬注讜专谉 讜讻讚讘注讬谞谉 诇诪讬诪专 诇拽诪谉:



讙诪' 讜诇讬讘讟诇 讘专讜讘讗. 驻讬' 讛讗讬 诇讬砖谞讗 讘讻诇 讚讜讻转' 专讜讘讗 诪诪砖 拽讗诪专 讚讛讬讬谞讜 讞讚 讘转专讬 讜讝讛 专讗讬讛 诇诪讛 砖讻转讘谞讜 诇诪注诇讛 讚讻诇 砖讛讜讗 讬讘砖 讘讬讘砖 讜诇讗 讬讛讬讘 讟注诪讗 讘讟诇 讞讚 讘转专讬 讜讗驻讬' 诪讚专讘谞谉 讜诇讛讻讬 驻专讻讬' 讛讻讗 讗诪讗讬 讻讜诇谉 讗住讜专讜转. 讗讚专讘讛 诇讬讘讟诇 讞讚 讘转专讬 讻讬讜谉 讚诇讗 诪谞讻专 讜讗注"讙 讚谞转讘砖诇讜 讘讬讞讚 讜拽住讘专 讛讗讬 转谞讗 讚讬砖 讘讙讬讚讬谉 讘谞"讟 诪"诪 讚讬讜拽讗 讚诪转谞讬 谞拽讟讬' 讻讬讜谉 讚讙讘讬 专讜讟讘 拽转谞讬 讜讛专讜讟讘 讘谞"讟 讜讙讘讬 讙讬讚讬谉 转谞讬 住转诪讗 讻讜诇谉 讗住讜专讜' 诪砖诪注 讗驻讬' 讛讬讻讗 讚诇讬讻讗 讟注诪讗 拽讗诪专 讚讻讜诇谉 讗住讜专讜转 讜讻讜' 讜诪"讛 驻专讻讬谞谉 讻讬讜谉 讚诇讬讻讗 讟注诪讗 诇讬讘讟诇 讞讚 讘转专讬. 讜驻专拽讬谞谉 讘专讬' 砖讗谞讬 驻讬 讙讬讚 讛谞砖讛 讘专讬' 讛讜讗 讜讻诇 砖讛讜讗 讘专讬' 讻砖诐 砖讞砖讜讘 诇注谞讬谉 诪诇拽讜转 砖诇讜拽讬谉 注诇讬讜 讘讻"砖 讻讱 讞砖讜讘 诇注谞讬谉 讗讬住讜专 砖讗讜住专 讘讻"砖 讘诪讬谞讜 讜讗讬讻讗 讚拽砖讬讗 诇讬讛 诪讛讗 讚讗诪专讬' 讘讝讘讞讬诐 讘砖讜专 砖谞住拽诇 砖谞转注专讘 讘砖讜讜专讬诐 讗讞专讬诐 讗驻讬' 讘讗诇祝 讻讜诇谉 讬诪讜转讜 讜驻专讬砖谞讗 讟注诪讬诐 诪砖讜诐 讚讘注诇讬 讞讬讬诐 诇讗 讘讟讬诇讬 讛讗 诇讗讜 讛讻讬 讘讟讬诇 讜讗诪讗讬 讜讛讗 讘专讬' 讛讜讗 讜讬"诇 讚诇讗 诪拽专讬 讘专讬' 讗诇讗 讻诇 砖讗住讜专 诪转讞诇' 讘专讬讬转讜 讻讙讜谉 讙讬讚 讜谞诪诇讞 讜讻讬讜爪讗 讘讛诐 讗讘诇 讻诇 砖讗讬谞讜 讗住讜专 诪转讞诇转 讘专讬讬转讜 讻讙讜谉 谞讘讬诇讛 讜砖讜专 讛谞住拽诇 讜讻讬讜爪讗 讘讛诐 诇讗 讞砖讬讘 讘专讬' 讜讻讚讗诪专讬谞谉 诇拽诪谉 讗讘诇 爪讬驻讜专 讟讛讜专讛 讘讞讬讛 讘讻诇 砖讛讜讗 诪砖讜诐 讗讘专 诪谉 讛讞讬 讘诪讬转转讛 注讚 砖讬砖 讘讜 讻讝讬转 讜爪讬驻讜专 讟诪讗讛 讘讬谉 讘讞讬讛 讘讬谉 讘诪讬转转讛 讘讻"砖 讚讘专讬' 讛讜讗 讜讻讬 转讬诪讗 讙讬讚 讜爪驻讜专 讟诪讗讛 讘诪讬转转讛 讛讬讻讗 讞砖讘讬谞谉 讘专讬' 讚讛讗 讘注讬谞谉 讘专讬' 谞砖诪讛 讚讙专住讬谞谉 讘驻专拽 讗诇讜 讛谉 讛诇讜拽讬谉 讻诪讛 讬讗讻诇 诪谉 讛讟讘诇 讜讬讛讗 讞讬讬讘 专"砖 讗讜诪专 讻"砖 讜讞讻诪讬诐 讗讜诪专讬诐 讻讝讬' 讗"诇 专"砖 讗讬 讗转讛 诪讜讚讬诐 讘讗讜讻诇 谞诪诇讛 讻"砖 砖讛讜讗 讞讬讬讘 讗"诇 诪驻谞讬 砖讛讜讗 讻讘专讬讬转讗 讗"诇 讗祝 讞讟讛 讗' 讻讘专讬讬转讗 讜专讘谞谉 讘专讬讛 谞砖诪讛 讞砖讬讘讬 讛讗 诇讗 拽砖讬讗 讛转诐 诇讗讜 讚讘注讬谞谉 讘专讬讛 砖讬砖 讘讛 注讻砖讬讜 讘专讬' 谞砖诪讛 讗诇讗 讘专讬' 砖讛讬讛 诇讜 讞讬讜转 谞砖诪讛 讻讙讜谉 爪驻讜专 讟诪讗讛 讜讙讬讚 砖讛讬讗 诪讘注诇 讞讬 讜诇讗驻讜拽讬 讞讟讛 砖诇讗 讛讬讛 诇讜 讞讬讜转 讜诪"讛 讗诪专讜 专讘谞谉 砖讗注"驻 砖讗讬住讜专讬 诪转讞讬诇转 讘专讬讬转讜 诇讗 讞砖讬讘 讘专讬' 讜讗"转 讜讛讗 讞诇讘 砖讗住讜专讜 诪转讞诇转 讘专讬讬转讜 讜讛讜讗 诪砖诇 讘"讞 讜讗讬谞讜 讞砖讬讘 讘专讬' 砖讛专讬 讗讬谉 诇讜拽讬谉 注诇讬讜 讗诇讗 讘讻讝讬转 讜讗讬谞讜 讗讜住专 讗诇讗 讘谞"讟 讘砖讗' 讗讬住讜专讬谉 讜转讬专抓 专讘讬谞讜 讬爪讞拽 讝"诇 砖讗讬谉 拽专讜讬 讘专讬' 讗诇讗 讻诇 讚讘专 讻砖谞讞诇拽 讗讬谉 砖诪讜 注诇讬讜 讻讙讜谉 爪驻讜专 讟诪讗讛 讚讘注讜讚讛 砖诇讬诪讛 谞拽专讗转 爪驻讜专 讜讻砖谞讞转讻讛 谞拽专讗转 讞转讬讻讛 砖诇 注讜祝 讟诪讗 讜讙讬讚 谞诪讬 谞拽专' 讞转讬讻讛 讙讬讚 讗讘诇 讚讘专 砖谞讞诇拽 讜砖诪讜 注诇讬讜 讻讙讜谉 讞诇讘 砖讻砖讛讜' 诪讛讜转讱 讙"讻 谞拽专讗 讞诇讘 讗讬谞讜 讘专讬讛 讜专讘讬' 讛讙讚讜诇 讝"诇 转讬专抓 讚诇讗 讞砖讬讘 讘专讬讛 讗诇讗 讚讘专 讛讞讜诇拽 讜注讜诪讚 讘注爪诪讜 讻爪讬驻讜专 讟诪讗 讜讙讬讚 讛谞砖讛 砖讛讜讗 讗讘专 讘驻"注 讗讘诇 砖讗讬谞讜 讗讘专 讞诇讜拽 诇注爪诪讜 讗诇讗 砖讛讜' 讘讛专讘讛 诪拽讜诪讜转 诇讗 讞砖讬讘 讘专讬' 谞诪爪讗转 讗转讛 讗讜诪专 砖讗讬谞讜 拽专讜讬' 讘专讬讛 注讚 砖讬讛讬讛 讘讜 讙' 讚讘专讬诐 砖讬讛讗 讗住讜专 诪转讞诇转 讘专讬讬转讜 讜砖讬讛讗 讚讘专 讞诇讜拽 诇注爪诪讜 讜砖讬讛讬讛 诪讘专讬讛 谞砖诪讛 讜讻讜诇诐 讘讙讬讚 讛谞砖讛 讜讗驻讬诇讜 讻砖讬砖 讘讜 讙' 讚讘专讬诐 讗诇讜 讗讬谉 注诇讬讜 讚讬谉 讘专讬讛 诇诇拽讜转 讘讻"砖 讜诇讗住讜专 讘讗诇祝 讗诇讗 讻砖讛讜讗 砖诇诐 讻讜诇讜 讻诪讜 砖讛讬讛 诪转讞诇讛 讗讘诇 讗诐 讗讬谞讜 砖诇诐 诇讗 讜砖专抓 砖谞驻诇 诇拽讚专讛 讜谞讬诪讜讞 讻讜诇讜 讗讜 诪拽爪转讜 讗讜 谞讞转讱 诪诪谞讜 讗讘专 讘讟诇 讘住' 讻砖讗专 讗讬住讜专讬诐 讜讻讚讗诪专讬谞谉 讘诪住讻转 诪讻讜转 诇注谞讬谉 诪诇拽讜转. 专讬住拽 讟' 谞诪诇讬诐 讜讗' 讞讬 诪爪讟专驻讬谉 诇讻讝讬转 讜讻讚讗诪专讬谞谉 讘讗讙讜讝讬 驻专讱 讜专讬诪讜谞讬 讘讚谉 砖讗讜住专讬谉 转注专讜讘转谉 讘讗诇祝 诪驻谞讬 砖讛谉 讚讘专讬诐 讞砖讜讘讬诐 谞转驻专讚讜 讛专讬诪讜谞讬诐 讜讻讜' 讛诐 讘讟讬诇讬诐 讗诇诪讗 讗讬谉 讚讘专 讗讜住专 讘诪砖讛讜 讗诇讗 讻砖讛讜讗 讘诪讬谞讜 讜讘讞砖讬讘转讜 讜讚讬谉 讛讜' 砖讛专讬 诪驻谞讬 讞砖讬讘讜转讜 讗讜 诪驻谞讬 砖讛讜讗 讘专讬讛 讬砖 诇讜 讗讜转讜 讞讬诪专 砖讗讬谞讜 讘讟诇 讜讻讬讜谉 砖讘讟诇 讞砖讬讘转讜 讘讟诇 讞讜诪专讜 讜讻谉 讗诪专讜 讘转讜住驻转 讙讘讬 讞转讬讻讛 讛专讗讜讬 诇讛转讻讘' 诇驻谞讬 讛讗讜专讞讬诐 砖讗讬谞讛 讘讟讬诇讛 讜讗诐 谞诪讜讞' 讘讟讬诇' 讜讘专讬' 砖谞讞转讻' 诪诪谞讜 讗讘专 砖讛谞砖诪' 转诇讜讬讛 讘讛 驻砖讬讟讗 讚诇讗讜 讞砖讬讘 讘专讬' 讗讘诇 讻砖谞讞转讱 讗讘专 砖讗讬谉 讛谞砖诪' 转诇讜讬讛 讘讛 讘讝讜 讬砖 诇讛住转驻拽 讚砖诪讗 诇讗 讘讟讬诇 讞砖讬讘转讜 讜诇注谞讬谉 诪诇拽讜转 讗讬讘注讬讗 诇谉 讘诪住' 谞讝讬专 讜诇讗 讗讬驻砖讟讗 讜讗"讻 讗驻砖专 讚诇注谞讬谉 讗讬住讜专讗 谞拽讟讬谞谉 诇讞讜诪专讗.



讗讘诇 专讘讬谞讜 讛讙讚讜诇 讝"诇 讻转讘 讚讻讬讜谉 讚讛讗讬 讗讬住讜专讗 讚专讘谞谉 讛讜' 讚诪讚讗讜专讬讬转' 讘专讬' 讘讟诇讛 讻砖讗专 讗讬住讜专讬诐 讛砖转讗 讘住驻讬拽讗 谞拽讟讬' 诇拽讜诇讗 讜讗驻讬' 谞讞转讱 诪诪谞讜 讗讘专 砖讗讬谉 讛谞砖诪诐 转诇讜讬 讘讛 讘讟讬诇讛 讜讛讗 讚转谞谉 讛讗讬讘专讬诐 讗讬谉 诇讛诐 砖讬注讜专 讗注"驻 砖讗讬谉 讘讛诐 讻讝讬转 讛讛讜讗 诇注谞讬谉 讟讜诪讗讛 讗转诪专 讗讘诇 讗讻讬诇转讜 讘讻讝讬转. 讜讛讻讬' 讗诪专讬' 讘讬专讜砖诇诪讬 讜讻谉 诪爪讬谞讜 讘转砖讜讘讛 诇专讬讗"祝 讝"诇 讗诐 讬诪爪讗 诪讻诇 讛砖专爪讬诐 讘拽讚专讛 讘讬谉 砖谞驻诇 讘爪讜谞谉 讘讬谉 砖谞驻诇 讘讞诪讬谉 讗诐 谞驻住拽 诪讗讜转讜 砖专抓 砖讬注讜专讜 讘住' 讻砖讗专 讗讬住讜专讬谉 砖讘转讜专讛 讻转讘 专"谉 讝"诇 讗祝 注诇 讙讘 讚讘专讬讛 诇讗 讘讟诇讛 讛"诪 讘驻讞讜转 诪讗诇祝 讗讘诇 讘讗诇祝 讘讟诇讛 讜讛讘讬讗 专讗讬讛 诪讬专讜砖诇诪讬 诪诪住' 转专讜诪讜转 驻' 讘爪诇. 讛讜专讛 专' 讗讘讬谉 讘讛讚讬谉 注讻讘专 讞讚 讘讗诇祝 讘讟诇讛 讜讗讬谞讜 谞讻讜谉 讚讘讻诇 讛转诇诪讜讚 讗诪专讬' 住转诪讗 讘专讬讛 诇讗 讘讟诇讛 讜诪砖诪注 诇讗 讘讟诇' 讻诇' 讜讻讚讗诪专讬' 讘砖讜专 讛谞住拽诇 砖谞转注专讘 讘专讘讜讗 讻讜诇诐 讬诪讜转讜 讚讘注"讞 诇讗 讘讟诇讬 讜讗驻讬' 讘专讘讜讗 讜讛讛讬讗 讚讬专讜砖诇诪讬 讗讬谞讛 专讗讬讛 讚讛转诐 诇讗讜 诇讘讟诇 注讻讘专 讗诪专 砖讛专讬 讛注讻讘专 讚讘专 讛谞讬讻专 讛讜讗 讜讗讬住讜专 讛谞讬讻专 讗讬谉 诇讜 讘讬讟讜诇 注讜诇诪讜转 讗诇讗 诇讘讟诇 讟注诪讜 讛讜讗 讚讗诪专讜 讚住"诇 讚诇讗 讘讟讬诇 讟注诪讬' 讗诇讗 讘讗诇祝. 讜讻谉 讛讘讬讗讜 砖诐 讚讬谉 讛爪讬专 砖砖讬注专讜 讘拽专讜讘 诇诪讗转讬 讜讗驻讬诇讜 诇注谞讬谉 讟注诪讗 诇讬转讬' 讚讛讗讬 讬专讜砖诇诪讬 讚讛讗 讗住拽讬谞讗 讘驻' 讘转专讗 讚注"讝 讚注讻讘专 讘砖讬讻专讗 讘讟讬诇 讟注诪' 讘住' 讜讚讜拽讗 讘砖讬讻专讗 讚诪砖讘讞 讗讘诇 讘讞诪专讗 讜诪砖讞' 谞"讟 诇驻讙诐 讛讜讗 讜诪讜转专 讻讚讻转讬讘' 讛转诐 讜讻转讘 讛讙讗讜谉 讝"诇 讘转砖讜讘讛 诇注谞讬谉 砖诪谉 砖诇 谞专讜转 砖诇 讘讬转 讛讻谞住转 讻诇 砖讗住讜专 讘讗讻讬诇讛 讗住讜专 讘讛讚诇拽讛 诪砖讜诐 砖谞 讛拽专讬讘讛讜 谞讗 诇驻讞转讱 诪驻讬 诪讜专讬 谞专"讜.





讛诪讗讬专讬

讗祝 讘诪讬谞谉 诇讗 讛拽诇讜 讗诇讗 讘砖讛讬讛 讛讗讬住讜专 讚讘专 砖讗讬谞讜 诪转讘诇 讗讜 诪讞诪抓 讗讘诇 讗诐 讛讬讛 诪转讘诇 讗讜 诪讞诪抓 讗诐 讬砖 讘讛 讻讚讬 诇转讘诇 讗讜 诇讞诪抓 讗驻讬' 讛讬讛 讘讞讜诇讬谉 讻砖讬注讜专 讗诇祝 讗住讜专 讜讗诐 诇讗 讛讬讛 砖诐 砖讬注讜专 讘讗讞讚 讜诪讗讛 讗驻讬' 诇讗 讛讬讛 砖诐 讻讚讬 诇转讘诇 讜诇讞诪抓 讗住讜专 讻讬爪讚 砖讗讜专 砖诇 转专讜诪讛 讜讛讜讗 砖诇 讞讟讬诐 砖谞驻诇 诇转讜讱 注讬住讛 砖诇 讞讜诇讬谉 讜讛讬讗 砖诇 讞讟讬谉 讙诐 讻谉 讗诐 讬砖 讘讛 讻讚讬 诇讞诪抓 讛专讬 讻诇讛 诪讚诪注 讜讻谉 转讘诇讬谉 砖诇 转专讜诪讛 砖谞驻诇讜 诇拽讚专讛 砖诇 讞讜诇讬谉 讜讬砖 讘讛谉 讻讚讬 诇转讘诇 讜讛谉 诪诪讬谉 讛讞讜诇讬谉 讜讗驻讬' 讛讬讜 讛砖讗讜专 讗讜 讛转讘诇讬谉 讗讞讚 诪讗诇祝 讜讻谉 讛讚讬谉 讘砖讗讜专 砖诇 讻诇讗讬 讛讻专诐 讜讘转讘诇讬谉 砖诇 注专诇讛:



讬砖 讚讘专讬诐 砖讗讬谞谉 讘讟诇讬谉 诇注讜诇诐 讜讻讘专 讛讝讻专谞讜 注谞讬谞诐 诇诪注诇讛:



讗祝 讚讘专 讛诪注诪讬讚 讗讬谞讜 讘讟诇 诇注讜诇诐 诇驻讬讻讱 讛注诪讬讚 讗转 讛讙讘谞讛 讘砖专祝 砖诇 注专诇讛 讗讜 讘拽讬讘讛 砖诇 转拽专讜讘转 注"讝 讗讜 讘讞讜诪抓 讬讬谉 砖诇 讙讜讬诐 讗注"驻 砖讛讜讗 诪讬谉 讘砖讗讬谞讜 诪讬谞讜 讜讗驻讬' 诪砖讛讜 讗讬谞讜 讘讟诇 诇注讜诇诐 讜讛讻诇 讗住讜专 谞诪爪讗 (砖讛讟讘讜诇) [砖讛转讘讜诇] 讜讛讞诪讜抓 讜讛讛注诪讚讛 讻讜诇谉 砖讬注讜专谉 讘讻讚讬 驻注讜诇转谉 专"诇 砖讗诐 转讘诇讜 讗讜 讞诪爪讜 讗讜 讛注诪讬讚讜 讛讻诇 讗住讜专 讗驻讬' 讗讞讚 讘讗诇祝 讜讗诐 诇讗 注砖讜 驻注讜诇转谉 讛讜诇讻讬谉 讘讛谉 讗讞专 砖讬注讜专谉:



讬专讗讛 诇讬 砖讻诇 讛谞讜转谉 讟注诐 诪讜注讟 讘诪专讜讘讛 讚讬谞讜 讻讚讬谉 讗诇讜 讻讙讜谉 砖讜诪讬诐 讜诪诇讞 讜讻讬讜爪讗 讘讛谉 砖讗讬谉 讗讞专 讛讟注诐 讻诇讜诐 讜讗诐 诇讗 谞转谞讜 讟注诐 讛讜诇讻讬谉 讘讛谉 讗讞专 砖讬注讜专谉:



讚讙 讟诪讗 砖讻讘砖讜 注诐 讚讙 讟讛讜专 讜谞转注专讘 讛爪讬专 讛讬讜爪讗 诪讛谉 注诇 讬讚讬 讻讘讬砖讛 讝讜 讛讻诇 讗住讜专 讜讗讬谉 讛讜诇讻讬谉 讘讝讛 诇砖砖讬诐 讜讗诐 讛讬讛 讛讟诪讗 讞诇拽 讗讞讚 讻谞讙讚 拽爪"讘 讞诇拽讬诐 砖诇 讟讛讜专 讛讻诇 诪讜转专 讜讛讜讗 专讘讬注讬转 讘住讗转讬诐:



谞诪爪讗 讛砖讬注讜专讬谉 讛专讗砖讜谉 诪讛 砖讗讜住专 讘诪砖讛讜 讗驻讬' 讘讗诇祝 讗诇驻讬诐 讻讙讜谉 讞诪抓 讘驻住讞 讗祝 讘砖讗讬谉 诪讬谞讜 讜讟讘诇 讜讬讬谉 谞住讱 讘诪讬谞讜 讜讛砖谞讬 砖讗讬谞讜 讘诪砖讛讜 讗诇讗 砖爪专讬讱 砖讬讛讗 讚讘专 讞砖讜讘 讜诪讻讬讜谉 砖讛讜讗 讞砖讜讘 讗讬谞讜 讘讟诇 诇注讜诇诐 注讜讚 讻诪讜 砖讛讝讻专谞讜 讘讞转讬讻讛 讜讘讚讜诪讛 诇讛 讜讛砖诇讬砖讬 砖讘讟诇 讘转砖注 诪讗讜转 讜砖砖讬诐 讜注讜讚 诇讚注转谞讜 讜讛讜讗 讛讗诪讜专 讘讘专讬讛 讜讛专讘讬注讬 讘诪讗转讬诐 讜讛讜讗 砖诇 注专诇讛 讜讻诇讗讬 讛讻专诐 讜讛讞诪讬砖讬 讘拽爪"讘 讜讛讜讗 讛讗诪讜专 讘爪讬专 讜讛砖砖讬 讘诪讗讛 讜讛讜讗 砖诇 转专讜诪讛 讜讛砖讘讬注讬 讘砖砖讬诐 讜讗讞讚 讜讛讜讗 讘讘讬爪讛 讟诪讗讛 讜讛砖诪讬谞讬 讘砖砖讬诐 讜讛讜讗 讘专讜讘 讗讬住讜专讬谉 讜讘讻诇诇 讝讛 讻诇 砖讗讜住专 讘谞转讬谞转 讟注诐 注诇 讬讚讬 讟注讬诪转 拽驻讬诇讗 讜讻讬讜爪讗 讘讛 砖诇讗 谞讗诪专 砖砖讬诐 讗诇讗 诇讟注诐 讜诪"诪 诪诇讞 讜转讘诇讬谉 砖谞讜转谞讬谉 讟注诐 讘讬转专 诪砖砖讬诐 讛讜诇讻讬谉 讘讛谉 诇谞转讬谞转 讟注诐 讜讬砖 讗讜诪专讬诐 砖诇讗 谞讗诪专 讘讟讬诇 砖砖讬诐 讗诇讗 讻砖讛诪讘讟诇 讬砖专讗诇 讜讛讘讟诇 讬砖专讗诇 讛讗 砖诇 讙讜讬 诇讗 讜讻讘专 专诪讝谞讜 讛驻讱 讚讘专讬讛诐 讘诪住讻转 注"讝 诇"讛 讗' 讘注谞讬谉 讙讘谞转 讛讙讜讬诐 讜讛转砖讬注讬 讘讞诪讬砖讬诐 讜转砖注 讜讛讜讗 讘讻讞诇 讜讛注砖讬专讬 讘专讜讘 讜讛讜讗 讬讘砖 讘讬讘砖 讘诪讬谞讜 讻诪讜 砖讛转讘讗专 注谞讬谉 讻诇诐:



讛诪砖谞讛 讛砖讘讬注讬转 讜讛讬讗 诪注谞讬谉 诪讛 砖诇驻谞讬讛 讜讗诪专 讙讬讚 讛谞砖讛 砖谞转讘砖诇 注诐 讛讙讬讚讬谉 讘讝诪谉 砖诪讻讬专讜 讘谞讜转谉 讟注诐 讜讗诐 诇讗讜 讻诇谉 讗住讜专讬谉 [讜讛专讜讟讘 讘谞讜转谉 讟注诐] 讜讻谉 讞转讬讻讛 砖诇 谞讘诇讛 讜讻谉 讞转讬讻讛 砖诇 讚讙 讟诪讗 砖谞转讘砖诇 注诐 讞转讬讻讜转 讘讝诪谉 砖诪讻讬专谉 讘谞讜转谉 讟注诐 讜讗诐 诇讗讜 讻诇谉 讗住讜专讜转 讜讛专讜讟讘 讘谞讜转谉 讟注诐 讗诪专 讛专"诪 驻讬' 讚注 诪讛 砖讛讜讗 注拽专 讘讬讚讬谞讜 讗讬谉 讘讙讬讚讬诐 讘谞讜转谉 讟注诐 讜讗驻讬' 谞转讘砖诇讜 讙讬讚讬诐 讛专讘讛 注诐 诪注讟 诪讛讘砖专 诇讗 谞讗住讜专 讗讜转讜 讘砖专 讗讘诇 砖诪谞讬谞讜转 砖诇讜 讗住讜专讛 讘谞讜转谉 讟注诐 讗诐 谞转讘砖诇讛 注诐 砖讗讬谞讜 诪讬谞讛 专"诇 注诐 讙讬讚 讛谞砖讛 讗讘诇 讗诐 谞转讘砖诇 讛讘砖专 注诐 砖诪谞讬谞讜转 讙讬讚 讛谞砖讛 诪砖注专讬谉 讘讗讞讚 诪砖砖讬诐 讜讻谉 讛讜讗 讛讚讘专 讘砖诪谞讬谞讜转 谞讘诇讛 讜讚讙 讟诪讗 讗讜 讛讞诇讘 讛讻诇 讗讞讚 讘砖砖讬诐 诇驻讬 砖讛注拽专 讘讬讚讬谞讜 讘讗讞讚 讘砖砖讬诐 讜讘砖讗讬谞讜 诪讬谞讜 讘谞讜转谉 讟注诐 讜讗诐 讗讬谉 砖诐 讙讜讬 砖讬讟注讜诐 讗讜转讜 讛讚讘专 讬讞讝讜专 讛讚讬谉 诇讗讞讚 讘砖砖讬诐 讜讻讘专 讘讬讗专谞讜 讛注拽专 讛讝讛 讘讗专 讛讬讟讘 讘住讜祝 注讘讜讚讛 讝专讛 转注讬讬谉 讗讜转讜 砖诐 讜讻讘专 谞转讘讗专 诇讱 讻讬 诪讛 砖讗诪专 诇讱 诇诪注诇讛 讬专讱 砖谞转讘砖诇讛 讘讛 讙讬讚 讛谞砖讛 砖讛讬讗 谞讘讚拽转 讘谞讜转谉 讟注诐 讜讗讬谞讛 谞讘讚拽转 讗诇讗 讘讗讞讚 讜砖砖讬诐 讘砖诪谞讬谞讜转 讛讙讬讚 讜讻谉 讬专讱 砖爪诇讗讛 讜讙讬讚 讘转讜讻讛 拽讜诇祝 讜讗讜讻诇 注讚 砖诪讙讬注 诇讙讬讚 讜讚注 砖讻诇 诪讛 砖讗讬谉 诪砖注专讬谉 讗讜转讜 讘砖砖讬诐 讗讜 讘诪讗讛 讜诪讗转讬诐 讻诪讜 砖谞转讘讗专 讘注专诇讛 讜讗讬谉 诪转讬专讬谉 讗讜转讜 诪驻谞讬 诪讬注讜讟 讛讚讘专 讛讗住讜专 讗讬谉 注讜砖讬谉 讻谉 讗诇讗 讘砖讗讬谉 讛讚讘专 讛讗住讜专 注讜诪讚 讘注讬谞讜 讗讘诇 讗诐 讛讬讛 注讜诪讚 讘注讬谞讜 讻讙讜谉 讞转讬讻讛 讘讬谉 讛讞转讬讻讜转 砖谞诪爪讗转 讘讬谉 讛讙讬讚讬诐 讜讛讚讜诪讛 诇讜 讛讻诇 讗住讜专 注讚 砖讬住讜专 讗讜转讜 讛讚讘专 讛讗住讜专 讜专讜讟讘 砖诐 讻讜诇诇 诇转讘砖讬诇 讛讘砖专 讜讛讬专拽讜转 讜讛诪专拽 讜讛转讘诇讬谉 讜砖诪讜专 讜讝讻讜专 讝讛 转诪讬讚:



讗诪专 讛诪讗讬专讬 讙讬讚 讛谞砖讛 砖谞转讘砖诇 注诐 砖讗专 讛讙讬讚讬谉 讛诪讜转专讬谉 讘讝诪谉 砖诪讻讬专讜 讘谞讜转谉 讟注诐 砖讛讜讗 住讜讘专 砖讬砖 讘讙讬讚讬谉 讘谞讜转谉 讟注诐 讜讗讞专 砖讛讻讬专讜 讜讝专拽讜 讗讬谉 讻讗谉 讗诇讗 驻诇讬讟转 讗讬住讜专 讜讛讜讗 讘谞讜转谉 讟注诐 讜讛讜讗 砖砖讬诐 讜讗诐 讗讬谞讜 诪讻讬专讜 讻诇谉 讗住讜专讬谉 诪驻谞讬 砖讛讙讬讚 讘专讬讛 讛讜讗 讜讗讬谞讛 讘讟诇讛 讜讻谉 讞转讬讻讛 砖诇 谞讘诇讛 讗讜 砖诇 讚讙 讟诪讗 讘讬谉 讛讞转讬讻讜转 讜驻讬专砖讜讛 讘讙诪专讗 讘讞转讬讻讛 讛专讗讜讬讛 诇讛转讻讘讚 讘驻谞讬 讛讗讜专讞讬诐 讜讛专讜讟讘 讛讜诇讻讬谉 讘讜 讘谞讜转谉 讟注诐:



讝讛讜 讘讬讗讜专 讛诪砖谞讛 讜诇注谞讬谉 驻住拽 讘讙讬讚讬谉 讗讬谉 讛诇讻讛 讻诪砖谞转谞讜 砖讗讬谉 讘讙讬讚讬谉 讘谞讜转谉 讟注诐 讜讛讬诇讻讱 讗诐 讛讻讬专讜 讜讝专拽讜 讛讻诇 诪讜转专 讗驻讬' 讗讞讚 讘砖谞讬诐 讜讗驻讬' 讛专讜讟讘 诇讗 讛讻讬专讜 讗诐 谞讬诪讜讞 讬爪讗 诇讜 诪转讜专转 讘专讬讛 讜讛讜诇讻讬谉 讘讜 诇砖砖讬诐 诇讗 谞诪讜讞讜 讛讙讬讚讬谉 讜讗讬谞讜 谞讬讻专 讘讬谞讬讛诐 讛讻诇 讗住讜专 诪驻谞讬 砖讛讜讗 讘专讬讛 讜诇注谞讬谉 讞转讬讻讜转 诪讬讛讗 讛诇讻讛 讻诪砖谞转谞讜 讜讗诐 讞转讬讻讛 讝讜 讗讬谞讛 专讗讜讬讛 诇讛转讻讘讚 诇驻谞讬 讛讗讜专讞讬诐 讗祝 讘砖讗讬谞讜 诪讻讬专讛 讛讜诇讻讬谉 讘讛 诇砖砖讬诐 讜诪讛 砖谞讻谞住 转讞转 诪砖谞讛 讝讜 讘讙诪' 讻讱 讛讜讗:





诪讛专砖"讗 - 讞讬讚讜砖讬 讛诇讻讜转

讘讚"讛 诇讗 讘诪讗讛 讻讜' 讜注讜讚 讚驻专讬讱 讘诪讗讛 讜讗' 讻讜' 诪讬 讚讞拽讜 诇讛爪专讬讱 拽"讗 砖诇 讛讬转专 讜谞专讗讛 讻讜' 注讻"诇 讚讘专讬讛诐 拽砖讬诐 诇讛讜诇诪诐 讜讬砖 讘讛诐 注专讘讜讘 诇讛拽讚讬诐 讛诪讗讜讞专 讜诇讗讞专 讛诪讜拽讚诐 讜讻爪"诇 讜注讜讚 诪讬 讚讞拽讜 诇讛爪专讬讱 拽"讗 砖诇 讛讬转专 讜谞专讗讛 讚诪砖讜诐 讛讗讬 驻讬专讻讗 讚驻专讬讱 讘拽"讗 讗诪讗讬 诇讗 讘讟讬诇 讚讞拽 讘拽讜谞讟专住 讻讜' 注讻"诇 专"诇 讜注讜讚 拽砖讛 诇驻专砖"讬 诪讬 讚讞拽讜 诇讛爪专讬讱 讘专讬砖讗 讙讘讬 诪讬谉 讘诪讬谞讜 拽"讗 砖诇 讛讬转专 讚讘讻诇 讚讜讻转讬谉 讛转专讜诪讛 注讜诇讛 讘拽"讗 讛讬讬谞讜 注诐 讛讗讬住讜专 讻诪讜 砖讻转讘讜 讛转讜住' 诇拽诪谉 讚诪拽专讗 讚诪诪谞讜 诇讗 诪砖转诪注 讗诇讗 拽' 砖诇 讛讬转专 讜讻诪讜 砖讛拽砖讛 讙诐 诪讛专砖"诇 诇驻专砖"讬 讜注诇 讝讛 讻转讘讜 讚谞专讗讛 讚讝讛 讚讞拽讜 诇专砖"讬 诇驻专砖 驻讬专讜砖 专讞讜拽 讘砖诪注转讬谉 诪讚驻专讬讱 注诇讬讛 讘拽"讗 讗诪讗讬 诇讗 讘讟讬诇 讚诪砖诪注 诇讬讛 讚诇讗讜 诪诇转讗 讘讗谞驻讬 谞驻砖讬讛 讛讬讗 讻诪讛 砖讻转讘讜 讛转讜住' 诇拽诪谉 讗诇讗 讚讗讚诇注讬诇 诪拽砖讛 讻讬讜谉 讚诪讜拽诪转 讘拽"讗 砖诇 讛讬转专 讗诪讗讬 诇讗 讘讟讬诇 讜拽"诇:


讘讚"讛 讜讛讗专"讬 诪讬谉 讘诪讬谞讜 讻讜' 讚讗讬 诇讗 讘讟诇讬 诇讬讛 讗诇讗 讛诪讬诐 诇讞讜讚讬讬讛讜 讗"讻 诇讗 讛讜讜 拽专讜讘 诇诪讗转讬诐 注讻"诇 讬砖 诇讛拽砖讜转 讚讛讗 诇驻讬 注专讱 讘讛讛讜讗 爪讬专 讚讗讬住讜专讗 谞诪讬 讗讬讻讗 诪讬讗 讜讗"讻 讛诪讬诐 讚讛讬转讬专讗 诇讞讜讚讬讬讛讜 讛讜讬 砖驻讬专 拽专讜讘 诇诪讗转讬诐 诇讙讘讬 爪讬专 讚讗讬住讜专讗 讜诇讚注转 谞诪讬 诪讬 砖讗讜诪专 讘讻诇 讗讬住讜专讬谉 讚讞转讬讻讛 注爪诪讛 谞"谞 讜谞注砖讬谉 诪讬诐 讘爪讬专 讚讗讬住讜专 谞讘讬诇讛 诪讻诇 诪拽讜诐 注"讻 讛谞讬 诪讬讗 讚讛讬转讬专讗 诇讗 诪讘讟诇讬 诇讛讜 讚讛讜讛 诪讬谉 讘诪讬谞讜 讗诇讗 讚爪讬专 讚讛讬转讬专讗 诪讘讟诇讬谉 诇讗讜转谉 诪讬诐 讜讗"讻 讗诇讜 讛诪讬诐 讜讛爪讬专 讚讛讬转讬专讗 讘讻诇诇 诪讘讟诇讬谉 砖驻讬专 爪讬专 讜诪讬讗 讚讗讬住讜专讗 讜讛讜讛 砖驻讬专 拽专讜讘 诇诪讗转讬诐 讜讬砖 诇讜诪专 讚拽讬诐 诇讬讛 诇转诇诪讜讚讗 讚讘爪讬专 诇讗 讛讜讜 爪讬专 讜诪讬诐 讘砖讜讛 讗诇讗 讗讜 讬讜转专 诪讬诐 诪爪讬专 讗讜 爪讬专 讬讜转专 诪诪讬诐 讜讛砖转讗 讛讻讗 注"讻 讻讬讜谉 讚讘转专讬 讘讬讟讜诇讬 讛讜讜 讚诪讬诐 讚讛讬转讬专讗 诪讘讟诇讬谉 爪讬专 讚讗讬住讜专讗 讜爪讬专 讚讛讬转讬专讗 诪讘讟诇 诪讬讗 讚讗讬住讜专讗 讻诇 讘讬讟讜诇 讘讗谞驻讬 谞驻砖讬讛 诇讗 讛讜讛 拽专讜讘 诇诪讗转讬诐 讗诇讗 讗讜 驻讞讜转 讗讜 讬讜转专 讻讬讜谉 讚诇讬讻讗 讘爪讬专 诪讬诐 讜爪讬专 讘砖讜讛 讜讚讜"拽:


讘讚"讛 砖讗谞讬 爪讬专 讻讜' 讜讘讘讛诪讛 讟诪讗讛 谞诪讬 讚专讬砖 诇讬讛 讘转"讻 诪讚讻转讬讘 讟诪讗讬诐 讛诐 讻讜' 注讻"诇 讚讘驻"拽 讚讘讻讜专讜转 讚诪讬讬转讬 讗讘讛诪讛 讟诪讗讛 诪讚讻转讬讘 讛讟诪讗讬诐 讛讬讬谞讜 拽专讗 讚砖专爪讬诐 讜诇驻讬 砖讛讬讗 讚专砖讗 驻砖讜讟讛 讘转诇诪讜讚 谞拽讟 诇讛 谞诪讬 讛转诐 讗讘讛诪讛 讟诪讗讛 讜住诪讱 注爪诪讜 讗讛讱 讚专砖讗 讚转"讻 讚讻转讬讘 讘讘讛诪讛 讟诪讗讛 讟诪讗讬诐 讛诐 讜讙讜' 讜讚讜"拽:





诪讛专"诐

讘转讜住' 讚"讛 诇讗 讘诪讗讛 讜讻讜' 讜注讜讚 讚驻专讬讱 讘诪讗讛 讜讗讞讚 讗诪讗讬 诇讗 讘讟讬诇 诪讬 讚讞拽讜 诇讛爪专讬讱 诪讗讛 讜讗讞讚 砖诇 讛讬转专. 专"诇 诪讬 讚讞拽讜 诇诪拽砖讛 诇驻专砖 讚讛讗 讚砖谞讬 诇讬讛 讛诪转专抓 诇讗 专讬砖讗 讘诪讗讛 讜讞讚 砖专"诇 诪讗讛 讜讞讚 砖诇 讛讬转专 讜诇讻讱 驻专讬讱 讘诪讗讛 讜讗讞讚 讗诪讗讬 诇讗 讘讟讬诇 讚诇诪讗 讛"驻 专讬砖讗 讘诪讗讛 讜讞讚 注诐 讛讗讬住讜专 讜住讬驻讗 讘诪讗讛 注诐 讛讗讬住讜专 讜谞专讗讛 讚诪砖讜诐 讛讗讬 驻讬专讻讗 讚讞拽 讘拽讜谞讟专住 讜讻讜' 讗讘诇 诪"诪 转拽砖讛 诇讬讛 讛讻诇 讚诪谞讗 诇讬讛 诇讛诪拽砖讛 诇驻专砖 讻谉 讚注转 讛转专爪谉 讜诇驻专讜讱 讛讻讬 讚诇诪讗 诇讗 讝讛 讛讬讛 讻讜讜谞转 讛诪转专抓 讗诇讗 专讬砖讗 讘拽"讗 注诐 讛讗讬住讜专 讜住讬驻讗 讘拽' 注诐 讛讗讬住讜专 讜诇讗 转拽砖讛 诪讬讚讬:


讘讗"讚 讜谞专讗讛 诇驻专砖 讜讻讜' 讛讜讬 住讬驻讗 讘砖砖讬诐 讚讗讬 讘拽"讗 诪讬 讞诪讬专 诪讬谉 讘诪讬谞讜 诪诪讬谉 讘砖讗讬谞讜 诪讬谞讜 讘转专讜讬讬讛讜 讘拽' 砖诇 讛讬转专 讘讟诇讬 讜讻讜' 讻谞"诇 诇讛讙讬讛 讚讛讗 讛转讜住' 诪驻专砖讬' 拽"讗 讚专"诇 注诐 讛讗讬住讜专 讚讛讬讬谞讜 拽' 砖诇 讛讬转专 讜拽"诇:





讞讻诪转 砖诇诪讛

专砖"讬 讘讚"讛 讗讬谉 讘讜 讗讞讚 讻讜'. 谞"讘 讬"诪 诪讛 注诇讛 注诇 讚注转讜 砖诇 专砖"讬 砖讬讛讗 爪专讬讱 讘诪讬谉 讜诪讬谞讜 拽"讗 砖诇 讛讬转专 讗驻讬' 诇讗 谞转谉 讟注诐 讚讛讬讬谞讜 讗讬谉 讘讜 讻讚讬 诇讛讞诪讬抓 讛讗 诪拽专讗 讬诇驻讬谞谉 讚诇讗 讘注讬 讗诇讗 拽' 砖诇 讛讬转专 讻诪讜 砖驻专砖"讬 讙讜驻讬讛 讚讬诇驻讬' 诪讗转 讻诇 讞诇讘讜 讗转 诪拽讚砖讜 诪诪谞讜 讻讜' 讜谞"诇 讚住讘专 讚讛转讜专讛 砖讗住专讛 讘爪"讟 砖诇 讛讬转专 讚诪砖诪注 谞拽' 砖诇 讛讬转专 砖专讬 讛讬讬谞讜 讘讬讘砖 讚诇讗 讬讛讬讘 讟注诪讗 讗讘诇 讘讘讬砖讜诇 讚讬讛讬讘 讟注诪讗 讜讛讗讬住讜专 讙"讻 讘注讬谉 讛讜住讬驻讜 注诇讬讛 注讜讚 讗讞转 诇砖讬注讜专 讛讘讟讜诇 讜讚讜诪讛 诇讝讛 诪爪讬谞讜 砖诪砖讜诐 讞砖讬讘讜转 讛注谞讬谉 讛讜住讬驻讜 讻诪讜 讙讘讬 讘讬爪讬诐 诇驻讬' 讛专诪讘"诐 讜讙讘讬 讻讞诇 驻讬讞转讜 讗讞转 讜讚讜"拽:





专砖"砖

讙诪专讗 砖讛专讬 爪讬专 砖讬注讜专讜 拽专讜讘 诇诪讗转讬诐 讻讜' 专讬"讗 专讘讬注讬转 讘住讗转讬诐. 诇驻讬' 讛专诪讘"诐 讘诪转谞讬转讬谉 砖诐 讘讚讘专讬 转"拽 讚专"讬. 讚诪讬讬专讬 讙"讻 诇注谞讬谉 讘讬讟讜诇 爪讬专 讜讻谉 驻讬' 讛专注"讘 讗讞专讬讜 讜讻谉 驻讬' 讛专讗"砖 诇拽诪谉 住讬' 诇"讙. 拽砖讛 诪讚讜注 诇讗 讛讘讬讗 诪转"拽 讚住"诇 讚谞讜"讟 讘转转拽"住. 讜诇驻讬' 讛专"砖 砖诐 讚转"拽 诇讗 讗讬讬专讬 专拽 讘讘讬讟讜诇 讛讚讙 讙讜驻讬' 注"砖 讗"砖. 讜讬"诇 诪砖讜诐 讚讘注讬 诇讗拽砖讜讬讬 诪专"讬 讗讚专"讬 诇讻谉 诪讬讬转讬 诇讬讛. 讜讻讛"讙 讻转讘讜 讛转讜住' 讘讘"讘 拽谞讟 讘 讘讚"讛 讗"诇. 讜讻谉 讻转讘转讬 讙诐 讗谞讬 讘转注谞讬转 (讜) 讚"讛 讗专"讝:



砖诐 讻讬 谞驻讬拽 讗"诇 诪讗讬 讗诪专 诇讱 讻讜'. 讻讛"讙 诇注讬诇 诪讝:



转讚"讛 诇讗. 诇讻讱 驻专讬讱 诪讚专讬砖讗 讘拽"讗 讜讗讬谉 诇讛注诇讜转 讘拽"讗 讗住讜专 讛讬讬谞讜 讻讜'. 讻爪"诇:



讘讗"讚 讚转专讜讬讬讛讜 讘拽"讗 砖诇 讛讬转专 讘讟诇讬 讻讜'. 诪讛专"诐 讛讙讬讛 讘拽'. 讜讬讜转专 讛"谞 诇诪讞讜拽 转讬讘讜转 砖诇 讛讬转专:





讛讙讛讜转 讬注讘"抓

转讜住壮 讚"讛 讜讛讗 讗诪专 专讘讬 讬讛讜讚讛 讜讻讜壮 诪砖拽诇 注砖专 讝讜讝讬诐 讘讬讛讜讚讛 讜讻讜壮 讜讘讙专讘 注爪诪讜 砖诇 讚讙讬诐 讻爪"诇:


讚"讛 砖讗谞讬 爪讬专 讜讻讜壮 讗住诪讻转讗 讘注诇诪讗 讛讜讗 谞"讘 讗讬谞讜 诪讜讻专讞. 讙诐 讚讘专 转讬诪讛 讛讜讗 诇讜诪专 讚讜拽讗 讚讚讙讬诐 讗住诪讻转讗 讛讬讗. 讜诪"砖 砖专爪讬诐 诪讚讙讬诐. 讗诇讗 讬"诇 讘讬谉 爪讬专 砖讬砖 讘讜 诪讬诐 诇讗讬谉 讘讜 诪讬诐 讻诪"砖 转讜住壮 注爪诪诐 讘讚讘讜专 讛拽讜讚诐 讜讘转"讻 诪讬讬专讬 讘爪讬专 砖讗讬谉 讘讜 诪讬诐. 讜讛砖转讗 讗驻讬壮 讗转"诇 讛讛讬讗 讚讻诇 讙专讘 谞诪讬 诪讬讬专讬 讘讛讻讬 讻砖讬谞讜讬讗 拽诪讗 讚转讜住' 讚诇注讬诇. 诪"诪 砖驻讬专 拽诪住讬拽 转诇诪讜讚讗 讚讝讬注讛 讘注诇诪讗 讛讜讗 诪砖讜"讛 诪拽讬诇 讘讬壮 专"讬 讘诪讬谉 讘诪讬谞讜 讟驻讬 诪讘注诇诪讗. 讗注"讙 讚爪讬专 讚讗讜专讬讬转讗 讛讜讬 讗讬谞讜 讞诪讜讚 讻诪诪砖 讗驻讬壮 讗诇讬讘讗 讚专"讬 讚诪讞诪讬专 讘诪讬谉 讘诪讬谞讜 讗注"讙 讚爪讬专 谞诪讬 讞诪讬专 讟讜讘讗 讜讚讗讬 砖讛专讬 讗讜住专讜 专"讬 讘住讗转讬诐. 讜讛讬讻谉 诪爪讬谞讜 讻讬讜爪讗 讘讛 砖讗讬住讜专 讚专讘谞谉 讗住讜专 讻诇 讻讱. 讜讗讘"讗 讻砖讬谞讜讬讗 讘转专讗 讜讛讛讬讗 诪讬讬专讬 讘爪讬专 注诐 诪讬诐 讜讗驻讬壮 诪讞诪讬专 讘讝讛 专"讬 讟驻讬 诪砖讗专 讗讬住讜专讬谉. 讗诇讗 砖讬"诇 讘讟讬诇 讙诐 讘诪讬谞讜 诪砖讜诐 讚讝讬注讛 讛讜讬 讜讛砖转讗 讗"砖 讘诇讬 讚讜讞拽 讜讘讗诪转 讛讜讗 讚讘专 砖讗讬谉 讛讚注转 住讜讘诇转讜 诇讜诪专 讚爪讬专 讚讙讬诐 讚专讘谞谉:


讚"讛 讜讛诇讻转讗 讜讻讜壮 驻讬专砖转讬 讘砖诐 讛专讘 讻爪"诇:





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 砖讗谞讬 讜讻讜' 诇讗 讗住讜专 讗诇讗 诪讚专讘谞谉. 注讬讬谉 注"讝 诪 注"讗 转讜住' 讚"讛 讻诪讞诇讜拽转 讜注"诇 讚祝 拽讟讝 注"讘 讘专砖"讬 讚"讛 讛专讬 讝讜 讗住讜专讛:





讞讬讚讜砖讬 讞转"住

诇讗 讘诪讗讛. 砖讬讟转 专砖"讬 讚诇讗 注诇讛 注诇 讚注转 讛砖"住 讚讬讛讬' 住讬驻讗 讘诪讗讛 注诐 讛讗讬住讜专 讚诪住转诪讗 讘讬讟讜诇 诪讗讛 诇诪专 讻讘讬讟讜诇 住' 讜讻诪讜 讚讘住' 诇讘专 诪讛讗讬住讜专 讻谉 讘诪讗讛 诇讘专 诪讛讗讬住讜专. 讜注讜讚 驻砖讬讟讗 诇讬' 诇砖"住 讚专讬砖讗 诪讘"诪 讚转专讜诪讛 谞诪讬 住讙讬 诇讬' 讘拽"讗 注诐 讛讗讬住讜专 讚讜诪讬讗 讚诪诪谞讜 诪拽讚砖讜 讜讗"讻 专讬砖讗 讜住讬驻讗 转专讜讜讬讛讜 讘诪讗讛 讜拽' 讗"讻 诪讛 讘讬谉 诪讬谞讜 诇砖讗讬谞讜 诪讬谞讜 讜诪住讬拽 讗驻"讛 讘转专讜诪讛 讘注讬谞谉 讗' 讬讜转专 拽"讘 注诐 讛转专讜诪讛:


讜诇讛住讘讬专 讛讟注诐 谞诇注"讚 注讬讬谉 驻讬专砖"讬 砖讘转 拽诪"讞 注"讗 砖讻转讘 讜讝"诇 讜诪讚诪注 注讚 爪"讟 讻谞讙讚讜 讜讗诐 讬砖 讞讜诇讬谉 讬讜转专 诪诪讗讛 讻谞讙讚讜 注讜诇讛 注讻"诇 讜讛专讙讬砖 诪讛专砖"讗 讛转讞讬诇 讘爪"讟 讜诪住讬讬诐 讘讬讜转专 诪拽' 讜谞"诇 讚住"诇 诇专砖"讬 讘讜讚讗讬 讗讬谞讜 诪拽讚砖 讗诇讗 注讚 爪"讟 讻讚讻转讬讘 诪拽讚砖讜 诪诪谞讜 讗讱 讻讬讜谉 讚爪专讬讱 诇讛专讬诐 讗' 讜诇讬转谉 诇讻讛谉 讻诪讜专诐 讚诪讬 讜讻讬讜谉 讚讘讬讘砖 讗讬谉 讘讬诇讛 讚讬讬谞讬谉 讻讗诇讜 讻诇 讛诪讜专诐 讛讜讗 讞讜诇讬谉 讜谞砖讗专 专拽 爪"讟 讞讜诇讬谉 谞讙讚 转专讜诪讛 讜讘注讬谞谉 讗' 讬讜转专 讜注讬讬谉 住' 讻讝讜 讘专讗"砖 讚驻专拽讬谉 住讬' 诇"讝 注"砖:


砖讗谞讬 砖讗讜专 讚讞诪讜爪讜 拽砖讛 诇砖讬讟转 转讜住' 诪砖诪注 讚住"诇 讻讛专讗讘"讚 讚讚讘专 讛诪注诪讬讚 讘讟诇 讜诇讛专讗"谉 诪讬讙讗砖 讜专讜讘 讛驻讜住拽讬诐 讚住"诇 讚讞砖讬讘 诪注诪讚 讻诪讜 讘注讬谞讗 诪谉 讛转讜专讛 诪诪砖 爪"诇 讛讬讬谞讜 讚诪砖谞讬 砖"住 讞诪讜爪讜 拽砖讛 讜讛"诇 讚讘专 讛诪注诪讬讚 讜诇讗 讘讟讬诇 讗诇讗 诇驻"讝 砖讬讬讱 砖驻讬专 诪讗讬 讚诪讬讬转讬 注诇讛 诪爪讬专 讜注讬讬谉 诇拽诪谉 诪"砖 讛专讗砖讜谞讬诐 拽讟"讝 注"讘 住讜讙讬讗 讚拽讬讘讛. 讜注诪讙"讗 住讬' 转诪"讘 住拽"讟:


讻诇 讙专讘 讜讻讜' 谞专讗讛 讚转讜住' 诪驻专砖讬谉 讻驻讬' 讛诪砖谞讬讜转 诇讛专诪讘"诐 讚诇讗 诪讬讬专讬 讘爪讬专 砖谞转注专讘 讘爪讬专 讗诇讗 讗专讬砖讗 拽讗讬 砖谞转注专讘 讚讙 讟诪讗 注诐 讟讛讜专讬诐 讜驻诇讟讜 爪讬专 讘转讜讱 讻诇讬 讗' 讜注转讬"讟 砖诐 讜诇讞谞诐 谞讚讞拽 诪讛专砖"讗 砖讛拽砖讛 讛专讬 讙诐 讘爪讬专 讟诪讗 讬砖 诪讬诐 讜诇拽"诪. 讜讛讗专"讬 诪讘"诪 诇讗 讘讟讬诇 讻' 转讜住' 诇讬砖谞讬 讛讗 讚讬讚讬' 讛讗 讚专讘讬' 驻讬' 讻讬讜谉 讚砖诪注转讬谉 讗诇讬讘讗 讚讗讘讬讬 讜讗讘讬讬 讛讗 诪砖谞讬 讛转诐 讛讗 讚讬讚讬' 讛讗 讚专讘讬' 讜诪砖谞讬 转讜住' 讚讻讬讜谉 讚讗讬讻讗 讛讻讗 砖讬谞讜讬' 讗讞专讬谞讗 转讬' 讻谉 讜讛讗 讚诇讗 诪砖谞讬 讛转诐 讗讘讬讬 讙"讻 讻专讘讗 诪砖讜诐 讚诇讗 讘注讬 诇讗讜拽诪讗 讘讟讜诪讗讛 讚专讘谞谉 讗讘诇 诪讜讚讛 讗讘讬讬 讘讚专讘谞谉 诇讬转 诇讬' 诇专"讬 诪讘"诪 诇讗 讘讟讬诇. 讜讛转诐 讘讝讘讞讬诐 讻' 转讜住' 讚讗谞谉 拽讬讬"诇 讻砖讬谞讜讬讬 讚专讘讗 讛转诐 讜诇讗 拽讬讬"诇 讻砖讬谞讜讬' 讛讗 讚讬讚讬' 讛讗 讚专讘讬'. 讜讘讬讘诪讜转 驻"讘 注"讗 住"诇 诇专讘 砖讬诪讬 讚诇专"讬 讗驻讬' 讘讚专讘谞谉 诪讘"诪 诇讗 讘讟讬诇 爪"诇 讚诪砖谞讬 讛讻讗 讛讗 讚讬讚讬' 讛讗 讚专讘讬' 讜讛转诐 讘讬讘诪讜转 谞诪讬 讚专讘讬' 讛讜讗. 诪讬讛讜 讘专讬讟讘"讗 讻' 讚讘讻诇 讗讬住讜专讬诐 讚讚讘专讬讛诐 诇专"讬 诪讘"诪 诇讗 讘讟讬诇 专拽 讘讝讬注讛 讘注诇诪讗 砖讛讜讗 讗讬住讜专 讚专讘谞谉 讜讙诐 拽讬诇 讻诪讜 砖讗诪专讜 诪讬讗 讚讘讬注讗 讘注诇诪讗 注"砖 砖讛住讘讬专 讘讟讜讘:


讜注讬讬谉 讘转讜住' 注"讝 诪' 注"讗 驻砖讬讟讗 诇讛讜 讚爪讬专 讚讙讬诐 谞诪讬 讚讗讜专讬讬转讗 讜诇讚讬讚讛讜 爪"诇 讚讛讻讗 诪砖谞讬 讛讻讬 讚诇讗 讗专"讬 讗诇讗 讚讜诪讬讗 讚讚诐 讛驻专 讜讛砖注讬专 讗诇讗 讝讬注讛 讘注诇诪讗 砖谞转注专讘 讗注"讙 砖讗住讜专 诪讚讗讜专讬讬转讗 诇讗 讚诪讬 诇讚诐 讛驻专 讜诪讘"诪 讘讟讬诇 拽专讜讘 诇诪"砖 诇注讬诇 讘砖诐 讛专"谉 讙讘讬 讟注"讻 讚讘拽讚砖讬诐 讗住讜专 注"砖:


砖讗谞讬 爪讬专 讚讝讬注讛 讘注诇诪讗 讛讜讗 诪讛 砖讛拽砖讜 转讜住' 爪讬专 讟专驻讛 诪谞"诇 讻讘专 讻转讘讜 讛专讗砖讜谞讬诐 讚讗讬谉 诇讞诇拽 讘讬谉 讛讗讬住讜专 讗诇讗 讘讬谉 讛讟讘注讬诐 讜讻讬讜谉 砖讙讬诇转讛 转讜专讛 讚爪讬专 讘砖专 讬砖 讘讜 诇讗住讜专 讛"讛 讟专驻讛 讜谞讘诇讛 讜讻谉 讙讬诇转讛 讙讘讬 砖专爪讬诐 讗讘诇 爪讬专 讚讙讬诐 讬砖 诇讛诐 讟讘注 讗讞专 讜诇讗 讗转讬 诪讬谞讬' 讜驻砖讜讟 讛讜讗:


诪转谞讬转讬谉 讚诇讗 讻讛讗讬 转谞讗 讜讻讜' 讛谞讛 专"砖 诇拽诪谉 拽"讗 注"讗 讚住"诇 讗讬谞讜 谞讜讛讙 讘讟诪讗讛 讘讜讚讗讬 拽讗讬 讗讛讙讬讚 讙讜驻讬' 讚注抓 讛讜讗 讜讗讬谞讜 讘讻诇诇 讗讻讬诇转 讟诪讗讛 讗讜 诪讜拽讚砖讬诐 讜诪砖讜"讛 讗讬谞讜 谞讜讛讙 讗讘诇 拽谞讜拽谞讜转 讗讬谞讜 讗诇讗 诪讚专讘谞谉 讜诪讛诐 诇讗 讗讬讬专讬 专"砖 讗讱 转谞讗 讚诪砖谞转讬谞讜 讜专"讬 讘谞讜 砖诇 专讬讘"讘 讚拽讗讬 讗砖讬注讜专讗 讜讗谞"讟 讘专讜讟讘 注"讻 拽讗讬 谞诪讬 讗拽讜谞拽谞讜转 讬讛讬' 讚讗讜专讬讬转讗 讗讜 讚专讘谞谉 讜拽谞讜拽谞讜转 讬砖 诇讛诐 讟注诐 讜讗讬谞诐 注抓 讗诇讗 驻诇讬讙讬 转"拽 住讘专 讬砖 讘讛诐 讘谞讜转谉 讟注诐 砖讬讻讜诇讬诐 诇讛驻诇讬讟 讟注诐 注讚 住' 诇讗住讜专 讘驻诇讬讟转谉. 讜专讬讘"讘 住"诇 谞讛讬 讚讬砖 诇讛诐 讟注诐 拽诇讜砖 讗讘诇 讗讬谞讜 讘谞"讟 诇讗讞专讬谞讗 讜诇讗 讘注讬 砖讬注讜专讗 讻诇诇 讜诇驻"讝 诇诪讗讬 讚拽讬讬"诇 谞诪讬 讗讬谉 讘讙讬讚讬谉 讘谞"讟 讗讬 住"诇 拽谞讜拽谞讜转 讚讗讜专讬讬转讗 讗驻砖专 谞讜讛讙 讘诪讜拽讚砖讬诐 讜讘讟诪讗讛 讜讬"诇 谞诪讬 讻砖讛讜转专讛 谞讘诇讛 讛讬讗 讜讞诇讘讛 讜讙讬讚讛 讛讜转专讛 讜讬砖 诇注讬讬谉 讘讝讛. 讜讻讘专 讻转讘转讬 诇注讬诇 讚讗驻砖专 诇诪"讚 讻诇 讗讬住讜专讬谉 讘诪讗讛 讜专拽 讙讬讚 讚拽诇讬砖 讟注诪讬' 诪砖注专讬谉 讻讘砖专 讘诇驻转 砖讛讜讗 住' 讗驻砖专 讗转讬' 砖驻讬专 诪砖谞转讬谞讜 讻专"讬 讘谞讜 砖诇 专讬讘"讘 讚讗讬讛讜 拽讗讬 讗谞"讟 讚注诇诪讗 砖讛讜讗 诪讗讛 讜诪砖谞转讬谞讜 砖讬注专讛 讘住':


讜诇讬讘讟诇 讘专讜讘讗 讘专讬' 砖讗谞讬 讻' 转讜住' 讜讗驻讬' 讘讗诇祝 诇讗 讘讟讬诇 讜讻谉 讞讛"诇 讻讜讜谞转诐 讻讬讜谉 讚注讘讬讚 爪专讬讻讜转讗 讗转专讜讜讬讛讜 讜讞讛诇"讛 诇讻"注 讘讗诇祝 诇讗 讘讟讬诇 讗"讻 讛"讛 讘专讬' 讜诇讗驻讜拽讬 诪诪"讚 讘讟诇 讘转转拽"住 讜注讬讬谉 转讬"讟 驻"讬 讚转专讜诪讜转 讘砖诐 诪讛专砖"诇 讘讬砖"砖 讚讛讬讬谞讜 讬"讜 驻注诪讬诐 住' 讜驻讬' 讻讬讜谉 讚诇转"拽 讛转诐 诪砖注专讬谉 爪讬专 讘讗' 诪讬"讜 注"砖 讜谞"诇 驻讬专讜砖讜 讜讻讜讜谞转讜 讻讬讜谉 讚砖讬注讜专 讛拽讟谉 砖讘讻诇 谞讜转谞讬 讟注诐 讛讜讗 讬"讜 讜讛砖讬注讜专 讛讬讜转专 讙讚讜诇 砖讘谞"讟 讛讜讗 砖讬砖讬诐 讛讞诪讬专讜 讘讘专讬' 砖讬讛讬' 砖讬砖讬诐 驻注诪讬诐 砖砖讛 注砖专 砖讛讜讗 转转拽"住. 讜诪爪讬谞讜 讘转讜专讛 砖讟讜诪讗转 砖专抓 讜讻诇 讛讟讜诪讗转 诪转讘讟诇讬诐 讜诪转讟讛专讬诐 讘转转拽"住 诇讜讙讬诐 诪讬诐 讚讛讬讬谞讜 诪' 住讗讛 讚讜拽 讜转砖讻讞:


砖讜讘 讻' 转讜住' 讜讚讘专 砖讗讬谞讜 诇讗 讘专讬' 讜诇讗 讞讛"诇 讘讟诇 讘专讜讘 讜讗驻讬' 讗讬住讜专 讚专讘谞谉 诇讬讻讗 驻讬' 诇讗驻讜拽讬 诪专诪讘"诐 讜专讗讘"讚 讜讻谉 砖讬讟转 专砖"讬 讻诪"砖 专砖讘"讗 讘转讛"讗 讚诪讘"诪 讗驻讬' 讬讘砖 讘讬讘砖 讘注讬 住' 讜诇讬讘讟诇 讘专讜讘讗 讛讬讬谞讜 讘专讘讬' 讜讻讚讬谞讜 讘住' 讻' 转讜住' 讚诇讬转讗 讗诇讗 讘专讜讘讗 讘注诇诪讗 住讙讬. 讜讛谞讛 诪专讘讗 讚讝讘讞讬诐 讗诪专 专讘谞谉 讘讗讬谞讜 诪讬谞讜 讘专讜讘讗 讜讘讟注诪讗 讜讘讞讝讜转讗 讗讬谉 专讗讬' 讚讛转诐 讗拽讚砖讬诐 拽讗诪专 讚讟注诪讗 讚讗讜专讬讬转讗 讚讟注"讻 讘拽讚砖讬诐 诇讻"注 讚讗讜专讬讬转讗 讜讘诪讜拽讚砖讬诐 讘诪讬谞讜 讗讜拽诪讜讛 讗讚讗讜专讬讬转讗 诪讘"诪 讘专讜讘讗 讜砖驻讬专 拽讗诪专 讛转诐 讘专讜讘讗 讗讘诇 讘讞讜诇讬谉 住"诇 讚诇讗 讛讜讛 讗诇讗 诪讚专讘谞谉. 诪讬讛讜 诇专砖"讬 住' 讚讗讜专讬讬转讗 讗驻讬' 讘诪讘"诪 诪讝专讜注 讘砖诇讛 讜讗驻砖专 讗驻讬' 讘讬讘砖 讘讬讘砖 讜注讬讬谉 驻讬专砖"讬 讘讘"诪 谞"讙 注"讗 讚"讛 讜注讜诇讬谉 讘拽"讗 讜讻讜' 诪砖讗"讻 讘诪注砖专 讚讘讟讬诇 讘专讜讘 讜诇讗 讘注讬 讗讞讚 讜诪讗讛 注讻"诇 诪砖诪注 讗讘诇 住' 讘注讬 讜讻"讻 砖"诪 砖诐 注"砖 讜诇专砖"讬 讘诇讗讛"谞 爪"诇 讻谉 讚讛讗 诇专砖"讬 讗讬谉 讞讬诇讜拽 讘讬谉 诪讬谞讜 诇砖讗讬谞讜 诪讬谞讜 诇注谞讬谉 拽"讗 讗诇讗 讻诇 砖讙讜砖讜 诪注讜专讘 讘注讬谞谉 拽"讗 讗驻讬' 讗讬谞讜 诪讬谞讜 讻诪讘讜讗专 诇注讬诇 讙讘讬 讙专讬住讬谉 砖谞转讘砖诇讜 注诐 讛注讚砖讬诐 讜讘讗讬谞讜 诪讬谞讜 讘讜讚讗讬 诇讻"注 讘注讬谞谉 住' 讜注"讻 专讜讘 讛讬讬谞讜 专讘讬' 讜讘砖砖讬诐 注讬讬谉 讜拽"诇:





砖注专讬 转讜专转 讘讘诇

(爪讟 讘) 讻讘砖专 讘专讗砖讬 诇驻转讜转.鈥斪⒆�' 专砖"讬 砖讻转讘 砖讛诐 诪转讜拽讬诐. 讗讘诇 讘讛"讙 讛诇' 讙讬讚 讛谞砖讛 讻转讘 "讚诪专讬专 讟驻讬 讜诇讗 讬讚讬注 讟注诪讬讬讛讜".

